Tiga sahabat dihukum penjara rogol pelajar 13 tahun

PUTRAJAYA, 17 Jun – Tiga sahabat dihantar ke penjara selepas mereka gagal dalam rayuan terakhir di Mahkamah Rayuan hari ini untuk mengetepikan sabitan dan hukuman penjara kerana merogol pelajar perempuan berusia 13 tahun pada 2018.

Ahmad Moslem Haqqani Rosli, 23; dan Muhamad Amyrul Nazmy Rusdi, 25; masing-masing diperintah oleh Mahkamah Rayuan menjalani hukuman penjara 20 tahun manakala seorang lagi rakan mereka berusia 20 tahun (ketika kesalahan itu dilakukan berusia 17 tahun), diarah menjalani hukuman penjara 12 tahun.

Panel tiga hakim Mahkamah Rayuan terdiri daripada Datuk Hadhariah Syed Ismail, Datuk Lee Heng Cheong dan Datuk Nordin Hassan menolak rayuan mereka selepas mendapati rayuan mereka tidak mempunyai merit.

Mengikut kertas pertuduhan, ketiga-tiga lelaki itu didakwa melakukan rogol berkumpulan ke atas seorang pelajar perempuan berusia 13 tahun berhampiran pantai Bachok, Kelantan pada 3 pagi, 27 Mei 2018.

Mereka didapati bersalah dan dijatuhi hukuman penjara oleh Mahkamah Sesyen pada 14 Mei 2019 dan keputusan itu dikekalkan oleh Mahkamah Tinggi pada 3 Feb, tahun lepas.

Dalam keputusan mahkamah untuk mengekalkan keputusan Mahkamah Sesyen dan Mahkamah Tinggi, Hakim Hadhariah berkata kedua-dua Mahkamah Tinggi dan Mahkamah Sesyen tidak melakukan kekhilafan dalam keputusannya.

Peguam Datuk Che Mohamad Zulkifly Jusoh dan Asmadi Husin mewakili pemuda itu manakala Timbalan Pendakwa Raya Fauziah Daud dan Aida Khairuleen Azli hadir bagi pihak pendakwaan. – BERNAMA


De Paula tekad bawa Melaka FC ke puncak

KOTA LAKSAMANA 26 Februari – Pemain naturalisasi negara, Guilherme de Paula memasang tekad untuk membantu Melaka kembali ke saingan Liga Super musim 2024.

Beliau yang pernah menyarung jersi skuad kebangsaan selaku penyerang menyatakan kesediaan untuk kembali beraksi dalam kesebelasan utama dan mencetak gol bersama Melaka FC.

“Walaupun ini cabaran baharu untuk saya beraksi di Liga M3, tetapi ia perkara biasa kerana setiap tahun pastinya cabaran baharu akan menanti.

“Saya tidak perlu membuktikan betapa bagusnya saya di atas padang kepada sesiapa kerana telah terbukti dalam sejarah karier saya di Malaysia dan saya pernah memenangi banyak trofi.

“Misi utama saya adalah untuk menghadapi cabaran baharu ini dan membantu Melaka kembali ke saingan Liga Super musim hadapan,” katanya ketika ditemui selepas Majlis Memperkenalkan Pemain dan Pegawai serta Pelancaran Jersi Melaka FC di sebuah hotel, malam tadi.

Beliau akan beraksi di posisi penyerang bersama beberapa pemain berpengalaman seperti S Veenod, Syahrul Azwari Ibrahim, Mohammad Fakhrul Aiman Sidid dan Mohd Idris Ahmad, selain barisan pemain muda.

Dalam pada itu, De Paula turut merakamkan ucapan terima kasih kepada Tunku Mahkota Johor Tunku Ismail Sultan Ibrahim kerana memberinya peluang untuk dipinjamkan kepada pasukan lain dalam merebut tempat di kesebelasan utama selepas dua musim bersama JDT.

“Walaupun sebelum ini saya jarang beraksi dalam kesebelasan utama dan tidak banyak menjaringkan gol bersama JDT, tetapi saya tetap gembira kerana bersama kelab terbaik di Malaysia.

“Terima kasih kepada Tunku Ismail kerana memberi saya peluang ini dan apa boleh saya katakan ialah saya gembira bersama pasukan ini,” katanya.


PM ucap takziah kepada keluarga Allahyarham Lajim Ukin

KUALA LUMPUR 29 Ogos – Perdana Menteri Datuk Seri Ismail Sabri Yaakob mengucapkan takziah kepada keluarga Allahyarham Datuk Seri Lajim Ukin yang meninggal dunia akibat COVID-19 di Hospital Pakar KPJ, Kota Kinabalu, pagi tadi.

Pengerusi Eksekutif Amanah Ikhtiar Malaysia (AIM) yang juga bekas Timbalan Ketua Menteri Sabah itu menghembuskan nafas terakhirnya jam 6.23 pagi tadi dan jenazahnya akan disemadikan di kampung halamannya di Kampung Kebatu, Beaufort, Sabah.

Sepanjang hayatnya, Lajim, 66, pernah berkhidmat sebagai wakil rakyat di Parlimen Beaufort dan Dewan Undangan Negeri Klias, selain pernah memegang beberapa jawatan penting dalam Kabinet Persekutuan antaranya Timbalan Menteri Pengangkutan dan Timbalan Menteri Perumahan dan Kerajaan Tempatan.


Kedai emas disamun, kerugian dianggarkan lebih setengah juta

IPOH, 10 September – Tiga pekerja sebuah kedai emas berdepan detik cemas sewaktu baru memulakan operasi perniagaan apabila disamun dua lelaki yang melarikan barang kemas dan wang tunai bernilai kira-kira RM660,000 dalam satu rompakan di Selasar Rokam, Taman Ipoh Jaya di sini hari ini.

Ketua Polis Perak Datuk Mohd Yusri Hassan Basri berkata pihaknya dimaklumkan mengenai rompakan itu kira-kira 10.15 pagi dan polis bergegas ke tempat kejadian untuk siasatan lanjut.

“Hasil siasatan awal mendapati dua lelaki telah mengacukan senjata menyerupai pistol kepada tiga pekerja semasa mereka hendak membuka kedai lalu melarikan sejumlah barang kemas dan wang tunai.

Beliau berkata pihaknya sedang giat memburu dua suspek berkenaan dan orang awam yang mempunyai sebarang maklumat diminta menghubungi Pegawai Penyiasat ASP Fadli Ahmad 019-2500019 untuk membantu siasatan polis.


Perintah berkurung di perairan ESSZONE lanjut sehingga 25 Mei ini

LAHAD DATU 10 Mei – Perintah berkurung membabitkan perairan tujuh daerah di Zon Selamat Pantai Timur Sabah (ESSZone) yang berakhir esok dilanjutkan sehingga 25 Mei ini.

Pesuruhjaya Polis Sabah Datuk Idris Abdullah berkata perintah dari pukul 6 petang hingga 6 pagi itu melibatkan perairan Tawau, Semporna, Kunak, Lahad Datu, Kinabatangan, Sandakan serta Beluran.

“Penduduk yang tinggal di kawasan terlibat dikehendaki berada di rumah, manakala orang luar tidak dibenarkan memasuki (atau berada) di kawasan tersebut dalam tempoh berkenaan,” katanya dalam kenyataan hari ini.

Menurutnya perintah berkurung itu diteruskan bagi memastikan kawasan perairan terlibat tidak diceroboh pengganas, sekali gus mengancam keselamatan penduduk termasuk penyelidik antarabangsa yang menjalankan penyelidikan serta pelancong asing yang melawat pulau peranginan.

“Maklumat mendapati, kumpulan yang menjalankan kegiatan penculikan untuk dapatkan tebusan dan kumpulan Abu Sayyaf, masih cuba menceroboh ke kawasan ini untuk melakukan penculikan serta lain-lain jenayah rentas sempadan,” katanya.

Idris berkata perintah berkurung itu juga, akan memudahkan penguatkuasaan serta pemantauan terhadap pergerakan bot dan menimbulkan rasa selamat serta yakin kepada penduduk maritim, dengan kehadiran pasukan keselamatan.

Dalam pada itu, katanya semua Ketua Polis Daerah di ESSzone diberi kuasa mengeluarkan permit kepada pemohon yang layak, bagi tujuan aktiviti perikanan atau keperluan mendesak lain untuk melalui kawasan perintah berkurung itu.


Semarak hubungan dua hala Malaysia-Mesir- Muhyiddin

KUALA LUMPUR 18 Jun – Usaha menyemarakkan semula hubungan dan kerjasama dua hala Malaysia-Mesir, terutama dalam konteks politik dan ekonomi, adalah antara isu yang dibincangkan Perdana Menteri Tan Sri Muhyiddin Yassin dan Presiden Mesir Abdel Fattah Al Sisi semalam.

Perdana Menteri berkata perbincangan yang julung kali diadakan secara persidangan video itu turut menyentuh isu-isu kepentingan bersama, khususnya dalam memupuk kerjasama lebih luas dalam bidang ekonomi, perdagangan, pendidikan, pelancongan dan pembangunan infrastruktur.

“Saya mengambil inisiatif mengemukakan pandangan bahawa sudah tiba masanya untuk Malaysia mengeratkan semula hubungan dengan Mesir, yang mana Tuan Yang Terutama (TYT) Abdel Fattah Al Sisi menyambut baik cadangan ini, dan mengalu-alukan perbincangan melibatkan pemimpin tertinggi kedua-dua negara dilakukan segera,” kata Muhyiddin dalam kenyataan yang dimuat naik di Facebook rasminya hari ini.

Mesir, kata Perdana Menteri, merupakan rakan dagang Malaysia yang terbesar di rantau Afrika Utara dengan nilai dagangan pada tahun lalu mencecah RM2.06 bilion.

Sebagai antara negara pengimport minyak sawit Malaysia yang terbesar di Afrika, platform berkenaan turut digunakan untuk menggalakkan Mesir agar bukan sahaja terus mengimport komoditi berkenaan daripada negara ini, tetapi juga meningkatkan lagi jumlah import pada masa depan, katanya.

Perdana Menteri berkata menerusi perbincangan itu, beliau dan Abdel Fattah turut menyatakan kesediaan masing-masing untuk meningkatkan lagi kerjasama perdagangan di antara Malaysia-Mesir pada masa depan.

“Dalam hal ini, saya mencadangkan agar kedua-dua negara menandatangani Comprehensive Economic Cooperation dan cadangan ini telah disambut baik oleh TYT Presiden,” katanya.

Selain itu, perbincangan turut menyentuh isu serantau dan antarabangsa khususnya situasi terkini di Palestin. Peranan konstruktif Mesir yang bertindak sebagai broker dalam perjanjian gencatan senjata di antara Palestin dan Israel yang berkuat kuasa pada 21 Mei lalu, turut mendapat pujian Malaysia.

“Dalam hal ini, saya telah membangkitkan mengenai prospek kerjasama Malaysia-Mesir berhubung penyaluran bantuan kemanusiaan dan perubatan Malaysia ke Palestin melalui sempadan Rafah yang merupakan satu-satunya pintu masuk yang menghubungkan Mesir dan Gaza.

Muhyiddin berkata kerajaan Malaysia juga merakamkan penghargaan kepada kerajaan Mesir atas peluang pendidikan yang telah diberikan kepada rakyat negara ini untuk melanjutkan pelajaran di negara berkenaan.

Katanya ketika ini terdapat kira-kira 8,000 pelajar Malaysia sedang mengikuti pengajian dalam pelbagai bidang seperti pengajian Islam, perubatan dan pergigian di beberapa universiti di negara itu.


APMM tahan bot bawa ubat kawalan tanpa permit

SHAH ALAM, 12 Jun – Agensi Penguatkuasaan Maritim Malaysia (APMM) Selangor menahan sebuah bot barter trade sarat dengan muatan pelbagai jenis ubat-ubatan kawalan tanpa permit di perairan Tanjung Harapan, Pelabuhan Klang, dekat sini petang semalam.

Pengarah Maritim Selangor Kapten Maritim V.Siva Kumar berkata penahanan dilakukan pada 6.30 petang susulan maklumat risikan mengenai vesel mencurigakan di perairan berkenaan.

Beliau berkata bot itu dikendalikan tekong dan kru terdiri daripada lima warga Indonesia berusia 23 hingga 62 tahun dan memiliki dokumen pengenalan diri sah.

“Namun mereka telah gagal mengemukakan permit berkaitan barangan dibawa. Hasil pemeriksaan menemukan sembilan kotak pelbagai jenis ubat kawalan yang dimuatkan di dalam bot,” katanya dalam kenyataan hari ini.

Siva Kumar berkata kesemua mereka berserta muatan ubat dibawa ke Pejabat Maritim Negeri Selangor untuk siasatan lanjut mengikut Akta Kastam 1967 dan Akta Racun 1952.


KKM kemuka cadangan SOP buka sempadan dalam masa terdekat

JOHOR BAHRU, 17 Feb – Kementerian Kesihatan (KKM) dijangka mengemukakan cadangan mengenai pelaksanaan dan prosedur operasi standard (SOP) pembukaan sempadan kepada jemaah menteri dalam masa terdekat, sebelum memutuskan tarikh pembukaannya.

Menteri Kanan Perdagangan Antarabangsa dan Industri Datuk Seri Mohamed Azmin Ali berkata perkara itu sedang diteliti, dengan KKM sedang memantau situasi semasa penularan COVID-19.

Bercakap kepada pemberita selepas majlis ‘Bicara Memperkasa Ekonomi Bersama Pemain Industri dan IKS Skudai’, di sini hari ini beliau berkata sekiranya sempadan dibuka, kerajaan tetap mahukan supaya pematuhan kepada SOP dikekalkan.

Katanya sebelum ini Majlis Pemulihan Negara yang dipengerusikan oleh Tan Sri Muhyiddin Yassin telahpun membuat cadangan supaya kerajaan dapat menimbangkan pembukaan sempadan segera memandangkan kadar vaksinasi negara mencatatkan prestasi yang cemerlang.

“Mengikut laporan Nikkei Recovery Index, program pemulihan negara berjalan dengan baik serta lancar, dan Malaysia antara negara yang terbaik didunia dalam perkara ini. Maka kita merasakan sudah sampai masanya dengan SOP yang baharu dan diperketatkan, kerajaan boleh menimbangkan perkara ini,” katanya.- BERNAMA


Pesara rugi RM50,000 diperdaya ‘Datuk Reduan’

TELUK INTAN, 9 Mac – Seorang pesara kerugian lebih RM50,000 akibat diperdaya sindiket penipuan dalam talian Macau Scam sewaktu berada di rumahnya di sini, pada Khamis lalu.

Ketua Polis Daerah Hilir Perak ACP Ahmad Adnan Basri berkata pada awalnya, lelaki berusia 61 tahun itu menerima panggilan daripada individu yang memperkenalkan dirinya daripada pihak Telekom Malaysia dan memberitahu mangsa mempunyai tunggakan bil telefon.

“Pesara itu menafikan dan mendakwa mungkin ada orang lain yang menyalahgunakan namanya, sebelum  panggilan itu kemudian dipindahkan kepada individu yang mendakwa dirinya sebagai ‘sarjan’ di Seremban, Negeri Sembilan.

“Suspek mendakwa kononnya telah melakukan semakan dalam sistem yang mendapati pesara itu terlibat dalam kes penggubahan wang haram. ‘Sarjan’ tersebut menyatakan dia tidak dapat membantu mangsa dan menyambungkan panggilan kepada ‘pegawai’ di Ibu Pejabat Polis Bukit Aman yang menyamar sebagai ‘Datuk Reduan’,” katanya dalam satu kenyataan di sini, hari ini.

Sebaik kononnya disambungkan dengan ‘Datuk Reduan’ itu, pesara tersebut telah diminta mengeluarkan wangnya malah turut menyerahkan maklumat perbankan akaun isterinya bagi menyelesaikan masalah dihadapi termasuk untuk semakan Bank Negara Malaysia (BNM).

“‘Datuk Reduan’ mendakwa ingin membantu dan meminta maklumat akaun mangsa serta isteri untuk pindahkan wang dalam akaun pengadu ke akaun lain bagi tujuan semakan BNM. Suspek kemudian telah mengambil alih akaun pesara itu dengan memindahkan wang mangsa dan isteri kira-kira RM57,200 ke akaun pihak ketiga yang belum dikenal pasti,” katanya.

Ahmad Adnan berkata pesara tersebut yang menyedari ditipu kemudiannya membuat laporan polis semalam dan kes disiasat mengikut Seksyen 420 Kanun Keseksaan.

Justeru, beliau mengingatkan orang ramai jangan mudah percaya dengan tindakan licik sindiket Macau Scam ini dengan mendedahkan maklumat perbankan mereka kepada mana-mana pihak yang tidak dikenali. – BERNAMA


Teater ‘Tu Hantu Hantu’ menghiburkan, penuh sindiran

AYER KEROH 11 Dis – Teater Muzikal Komedi ‘Tu Hantu Hantu’ yang dipentaskan di Panggung Seri Kompleks Jabatan Kebudayaan dan Kesenian Negeri (JKKN) Melaka boleh disifatkan sebagai sebuah ‘masterpiece’ yang cukup menghiburkan.

Pementasan teater yang dinaungi Majlis Bandaraya Melaka Bersejarah (MBMB) dengan kerjasama JKKN Melaka dan Pertubuhan Seni Kesidang Seri (PERSIDANG) itu bukan sahaja mencuit hati penonton bahkan penuh dengan unsur-unsur sindiran kepada masyarakat.

Karya diilhamkan Isa Maarof yang merupakan tenaga kerja JKKN Melaka itu menghimpunkan pelbagai gelagat kehidupan manusia masa kini yang tidak terlepas dari anasir-anasir negatif.

Pementasan teater selama dua hari bermula semalam itu antara lain merupakan salah satu usaha yang dijalankan MBMB bersama JKKN Melaka dan PERSIDANG untuk memartabatkan warisan seni budaya di negeri ini.

Hadir sama Setiausaha Kerajaan Negeri Datuk Kamel Mohamad, Datuk Bandar MBMB Datuk Zainal Abu, Pengarah JKKN Melaka Ezlina Alias dan lain-lain kenamaan.


Filem Mat Kilau cecah RM47 juta selepas 11 hari tayangan, bakal cipta rekod pecah panggung

KUALA LUMPUR, 4 Julai – Filem biografi epik, “Mat Kilau: Kebangkitan Pahlawan” yang telah mencetuskan fenomena luar biasa telah berjaya meraih kutipan tiket berjumlah RM47 juta selepas 11 hari ditayangkan di negara ini, Singapura dan Brunei.

Pengarahnya, Mohd Syamsul Mohd Yusof atau lebih dikenali sebagai Syamsul Yusof menerusi hantarannya di Instagram berkata jumlah kutipan itu bakal mengatasi rekod pecah panggung filem Munafik 2 yang juga karya arahannya pada tahun 2018.

“Mat Kilau adalah filem terpantas mencecah RM47 juta hanya dalam 11 hari. Bakal mengatasi rekod pecah panggung Munafik 2 (RM48 juta). Hilang kata…limpah kurnia dari-Nya. Alhamdulillah terima kasih semuanya. Majulah filem untuk bangsa dan negara,” katanya.

Pengarah Terbaik Festival Filem Asia Pasifik (FFAP) ke-57 itu juga berkata filem itu juga masih menduduki carta filem nombor satu di Malaysia dan berjaya mengetepikan filem Hollywood untuk minggu kedua.

Sejak ia mula ditayangkan pada 23 Jun lepas, filem yang dinspirasikan daripada sejarah benar tanah air itu telah berjaya menjadi antara perbualan utama di media sosial selain ia telah membangkitkan semangat kepahlawanan apabila ramai yang berbusana Melayu dan bersilat ketika hadir ke pawagan.

Filem yang menelan kos RM8 juta itu dibarisi ramai pelakon hebat antaranya Datuk Adi Putra, Beto Kusyairy, Fattah Amin, Wan Hanafi Su, Datuk Jalaluddin Hassan, Datuk Rahim Razali, Mubarak Majid, Shaharuddin Thamby, Namron, A. Galak, Ellie Suriaty, Khir Rahman dan pelakon dari seberang yang mencipta nama di Hollywood, Yayan Ruhian.


Gempa bumi kuat landa selatan Sumatera, Indonesia

KUALA LUMPUR 3 Ogos – Gempa bumi kuat bermagnitud pada 6.1 skala Richter melanda Selatan Sumatera di Indonesia pada 6.48 pagi tadi.


69 Komando masih relevan dengan evolusi baharu

TAIPING, 1 Mac – Peranan pasukan 69 Komando Polis Diraja Malaysia (PDRM) yang asalnya ditubuhkan untuk memfokuskan kepada peperangan di hutan bagi menumpaskan pengganas komunis, masih relevan, kerana kini mereka mampu untuk diaturgerakkan di pelbagai kawasan termasuk bandar dan kawasan terbina.

Timbalan Ketua Polis Negara Datuk Razarudin Husain berkata evolusi unit itu yang mampu diatur gerak melalui udara, darat dan laut bagi menangani sebarang krisis keganasan adalah amat membanggakan.

“Pucuk pimpinan pasukan akan terus memastikan 69 Komando mendapat perhatian dan keutamaan dalam perolehan persenjataan, peralatan khas dan aset-aset bagi menyeimbangkan kualiti sumber manusia dan kelengkapan persenjataan serta aset yang bersesuaian.

“Saya percaya dengan pengurusan sumber manusia yang berkualiti dan kelengkapan yang tepat, tahap kesiapsiagaan sesebuah pasukan seperti 69 Komando akan berada pada tahap yang optimum,” katanya ketika berucap pada Majlis Pentauliahan Beret dan Penutup Kursus Asas 69 Komando Siri 1/2021 di Markas Latihan Luar Cawangan Latihan Peperangan Khas 69 Komando di Trong disini hari ini.

Beliau berkata 69 Komando merupakan sebuah unit yang mempunyai kualiti dan standard tersendiri serta memiliki keupayaan yang diatur gerak melalui darat, laut dan udara, membolehkan unit itu berkeupayaan melaksanakan penugasan yang melibatkan isu-isu keselamatan dan ketenteraman awam dengan lebih versatil.

Katanya unit itu yang dahulunya ditubuhkan untuk memerangi pengganas komunis di dalam hutan belantara semasa insurgensi, mempunyai kemahiran yang sangat tinggi dalam peperangan di hutan, dengan kemahiran menjejak dan mengesan yang terbukti melalui operasi-operasi yang berjaya dilaksanakan.

“Warga 69 Komando juga memiliki daya tahan yang tinggi ketika melaksanakan operasi dan gerakan yang berpanjangan di dalam hutan serta memiliki kemahiran tempur yang tinggi. Ini jelas dibuktikan dengan kejayaan dalam siri-siri pertempuran menumpaskan pengganas komunis.

Terdahulu 29 orang Pegawai Rendah Polis (PRP) berjaya menamatkan kursus asas berkenaan hari ini dan mereka turut ditauliahkan dengan penganugerahan ‘Sand Beret’ 69 Komando yang merupakan lambang kemegahan unit ini kepada peserta kursus asas yang berjaya.- BERNAMA


Kematian individu tidak divaksin 20 kali ganda lebih tinggi – Noor Hisham

KUALA LUMPUR, 9 Dis – Kematian akibat COVID-19 adalah 20 kali ganda lebih tinggi dalam kalangan populasi yang tidak divaksin berbanding populasi yang telah divaksinasi, kata Ketua Pengarah Kesihatan Tan Sri Dr Noor Hisham Abdullah.

“Data kami (Kementerian Kesihatan) menunjukkan kematian dalam kalangan yang tidak divaksinasi dan sebahagiannya divaksinasi adalah 3,200 orang/kematian bagi setiap satu juta penduduk. Bagi individu yang telah lengkap divaksin adalah 160 orang/kematian bagi satu juta penduduk dan kematian bagi mereka yang telah mendapat dos penggalak adalah empat orang/kematian bagi setiap satu juta penduduk,” katanya.

Dr Noor Hisham berkata berdasarkan data Kematian COVID-19 Kebangsaan dari 1 Jan hingga 4 Dis 2021, jumlah kematian tertinggi diumumkan pada 11 Sept dengan 592 kes.

Jumlah kematian tertinggi bagi BID iaitu kematian yang dilaporkan berlaku di luar hospital adalah pada 13 Sept dengan 176 kes. Data itu berdasarkan jumlah laporan kematian yang diterima setiap hari, katanya.

Dr Noor Hisham berkata setakat ini bagi tahun 2021 sejumlah 24,014 individu meninggal dunia di hospital dan 6,046 kes BID.  – BERNAMA


Zoo Melaka catat sejarah Asia, ungka beranak kembar

AYER KEROH 26 Sept. – Segalanya bermula di Melaka. Ungkapan ini sesuai menggambarkan ‘kegembiraan’ warga Zoo Melaka menyambut kelahiran anak kembar Ungka Tangan Putih dua minggu lalu.

Yang Dipertua Majlis Perbandaran Hang Tuah Jaya (MPHTJ) Datuk Shadan Othman berkata, ia merupakan kejadian yang tidak pernah berlaku di Asia termasuk di dunia.

“Setakat ini kita belum beri nama anak kembar ungka tersebut tetapi sekarang ini kita mahu memastikan anak Ungka Tangan Putih ini sihat dan stabil terlebih dahulu.

“Namun pada bila-bila waktu ini, kita akan anjurkan pertandingan untuk memberi nama kepada anak kembar Ungka Tangan Putih ini nanti,” katanya pada lawatan Setiausaha Kerajaan Negeri Melaka, Datuk Ts Kamel Mohamad ke Zoo Melaka bagi meninjau persediaan pembukaan zoo.

“Sebenarnya bukan sahaja Ungka Tangan Putih melahirkan anak di Zoo Melaka, banyak lagi haiwan-haiwan yang sekarang ini sedang bunting dan melahirkan anak.

Sementara itu, pakar primatologi dari Fakulti Sains dan Teknologi, Universiti Kebangsaan Malaysia (UKM) Profesor Dr Badrul Munir Md Zain berkata, kelahiran kembar Ungka Tangan Putih jarang berlaku di dunia.

Katanya, hanya kelahiran kembar daripada spesis Siamang banyak direkodkan seperti penerbitan saintifik sekitar 1990-an mengenai kelahiran Famili Hylobatiae di Zoo Zurich dan Zoo Berlin.


Laluan ke penempatan Orang Asli Pos Yum ditutup akibat tanah runtuh

IPOH 26 Nov – Jalan utama Pos Beswok menuju ke penempatan Orang Asli di Pos Yum, Kuala Kangsar ditutup untuk semua kenderaan akibat insiden tanah runtuh semalam.

Pejabat Jurutera Jabatan Kerja Raya (JKR) Kuala Kangsar dalam kenyataan hari ini memaklumkan kerosakan jalan itu melibatkan laluan sepanjang 60 meter dengan kedalaman cerun dianggarkan setinggi antara 10 hingga 15 meter.

“Jentera akan tiba di lokasi hari ini untuk membina jalan sementara bagi menghubungkan jalan terputus itu dan pembinaan dijangka siap dalam tempoh sehari hingga dua hari. Notis penutupan jalan telah dikeluarkan,” menurut kenyataan itu.

Kenyataan itu turut memaklumkan tindakan jangka panjang dengan membina semula cerun di lokasi berkenaan akan dilakukan berdasarkan kepada pemeriksaan forensik kegagalan cerun tersebut.

Beberapa gambar kejadian tanah runtuh tersebut tular menerusi laman Facebook dengan mendakwa sudah bertahun penduduk membuat aduan tentang keadaan jalan itu namun sehingga kini masih belum ada penyelesaian sepenuhnya.

Sementara itu, Pengerusi Jawatankuasa Infrastruktur, Tenaga, Air dan Pengangkutan Awam Perak Datuk Mohd Zolkafly Harun berkata laluan yang masih boleh digunakan adalah laluan A299 Seksyen 5.9 dan Seksyen 13 namun untuk kenderaan ringan sahaja.

“Kejadian tanah runtuh itu melibatkan tiga lokasi iaitu Jalan Beswok-Pos Yum (A300) di Seksyen 5.0, Seksyen 5.9 dan Jalan Bawong-Pos Legap-Kuala Mu (A299) di Seksyen 13.

“Bagi Jalan A300, Seksyen 5.0 adalah jalan sebelum Lata Penyel dan Seksyen 5.9 adalah jalan selepas Lata Penyel dengan kedua-dua seksyen ini adalah laluan ke Pos Yum,” katanya.- BERNAMA


Ketua pembangkang tukar atau kekal? tunggu Sidang DUN – KM

DUYONG 8 Disember- “Ketua pembangkang bertukar atau kekal, kita tunggu Sidang Dewan Undangan Negeri (DUN) nanti,” kata Ketua Menteri, Datuk Seri Utama Sulaiman Md Ali ketika ditanya mengenai kedudukan Ketua Pembangkan, Adly Zahari.

Sulaiman berkata perjumpaan bersama beberapa Ahli Dewan Undangan Negeri (Adun) pembangkang di pejabatnya sebelum ini adalah lawatan biasa apabila Kerajaan Pusat membentuk Kerajaan Perpaduan.

“Saya menegaskan, kerajaan sedia ada akan kekal di Negeri Melaka, hal ini kerana kita menang secara ‘solo’ tidak seperti di peringkat Persekutuan yang menggabungkan Kerajaan Perpaduan.

“Namun sebarang perubahan kita akan melihat kepada negeri-negeri seperti Johor dan lain-lain. Kita tengok keadaan macam mana,” katanya pada sidang media selepas Majlis Perasmian Sekolah Rendah Agama (SRA) Jabatan Agama Islam Melaka (JAIM) Seri Duyong di Kampung Permatang Duyong, di sini, hari ini.

Hadir sama, Exco Pembangunan Luar Bandar, Pertanian dan Industri Asas Tani negeri Datuk Abdul Razak Abdul Rahman; Adun Duyong Mohd Noor Helmy Abdul Halem; Mufti Kerajaan Negeri Datuk Wira Abdul Halim Tawil; Timbalan Pengerusi Majlis Agama Islam Melaka Datuk Wira Md Rawi Mahmud dan Pengarah JAIM Datuk Che Sukri Che Mat.


“Jangan termakan ‘psiko’ Perak” – Zainal

PEMAIN Melaka United diingat agar mengawal mental sepanjang 90 minit aksi di atas padang sewaktu menentang Perak dalam aksi pembukaan semula Liga Super di Stadium Ipoh malam esok.

Pengendalinya Zainal Abidin Hassan berkata, perlawanan berkenaan disifatkan sangat penting untuk membantu skuad Hang Tuah keluar dari zon penyingkiran, justeru, beliau enggan pemainnya termakan corak permainan psikologi yang cukup sinonim dengan pasukan tuan rumah.

“Jadi, saya harap pemain-pemain ada mental yang kuat untuk bermain di Perak, sekali gus membawa pulang mata untuk memberi semangat kepada pasukan menghadapi baki perlawanan yang seterusnya,” katanya ketika ditemui di sesi latihan terakhir yang berlangsung di Stadium Hang Tuah, semalam.

“Bayangan itu memang sudah ada. Cuma sekarang saya mempunyai lebih daripada 11 pemain yang menunjukkan keinginan untuk beraksi dalam kesebelasan utama.


Abdul Hamid hilang hak untuk beri komen isu kartel PDRM – EAIC

KUALA LUMPUR, 28 Feb – Barisan Suruhanjaya Integriti Agensi Penguatkuasaan (EAIC) sebulat suara mendapati bekas Ketua Polis Negara (KPN) Tan Sri Abdul Hamid Bador hilang hak untuk membuat sebarang komen berhubung isu yang disebut sebagai ‘kartel dalam Polis Diraja Malaysia (PDRM)’.

EAIC dalam kenyataan hari ini berkata ia berikutan Abdul Hamid ketika rakaman percakapannya kepada EAIC tidak memberikan sebarang bukti yang dapat menyokong dakwaannya bahawa wujud apa yang dinamakan ‘kartel’ dalam PDRM.

“Selain itu, Abdul Hamid tidak menamakan mana-mana pegawai yang terlibat dalam isu kartel ini dan beliau mengakui selaku KPN tidak pernah membangkitkan mengenai isu kartel ini dalam mana-mana mesyuarat melibatkan Pengarah-pengarah Jabatan PDRM Bukit Aman.

“Abdul Hamid (juga) tidak mengambil tindakan sewajarnya, walaupun mengetahui berkenaan dengan isu kartel ini sejak tahun 2020, beliau mempunyai masa dan kuasa menangani isu ini sebelum mendedahkannya kepada media,” menurut kenyataan itu.

EAIC mengeluarkan kenyataan itu sebagai maklum balas kepada kenyataan Abdul Hamid yang dilapor dalam media mengatakan dapatan siasatan EAIC mengenai isu kewujudan kartel dalam PDRM adalah “cetek dan tidak betul”.

Suruhanjaya itu mendapati bekas Ketua Polis Negara itu sepatutnya mengarahkan Jabatan Integriti dan Pematuhan Standard (JIPS) Bukit Aman untuk menjalankan siasatan secara terperinci dan tindakan sewajarnya perlu diambil terlebih dahulu sebelum isu kartel itu didedah kepada media.

“Sebaliknya beliau tidak memberikan keterangan kepada JIPS Bukit Aman supaya isu kartel itu dapat disiasat dan diselesaikan dan beliau selaku KPN tidak pernah membangkitkan isu kartel itu dalam Mesyuarat Suruhanjaya Pasukan Polis,” jelas kenyataan itu.

Kenyataan itu turut menyebut bahawa terdapat saksi dalam siasatan EAIC yang menyatakan bahawa kenyataan mengenai kewujudan kartel yang dibuat Abdul Hamid pada saat akhir sebelum kontrak beliau sebagai KPN tamat pada Mei 2021 menimbulkan persoalan mengenai motif dan tujuan pendedahan itu.

Selain itu, EAIC ingin menegaskan bahawa Abdul Hamid enggan untuk dirakam percakapan lanjut bagi mendapatkan penjelasan berkenaan dengan isu-isu ini, menurut kenyataan itu.

Minggu lepas EAIC dalam kenyataan memaklumkan bahawa berdasarkan keterangan saksi-saksi dan dokumen yang diperolehi, dapatan siasatan badan itu berhubung dakwaan wujud kartel dalam PDRM sebagaimana didakwa Abdul Hamid tidak dapat ditentusahkan.
– BERNAMA


Lebuhraya Duke bakal laksana sistem pembayaran tol terbuka

KUALA LUMPUR, 12 April – Lebuhraya Duta-Ulu Kelang Expressway (DUKE) menjadi syarikat konsesi lebuh raya terkini yang bakal melaksanakan sistem pembayaran terbuka di plaza tol lebuh raya kendaliannya.

Menteri Kerja Raya Datuk Seri Alexander Nanta Linggi berkata persetujuan yang dicapai hasil perbincangan di antara Kementerian Kerja Raya dan DUKE menjadikan keseluruhan jumlah lebuh raya yang bakal terlibat dalam pelaksanaan sistem pembayaran terbuka kepada 12 lebuh raya yang dijangka bermula pada September 2023.

Katanya lebuh raya terlibat termasuklah Lebuhraya Sungai Besi, Lebuhraya Baru Pantai, Lebuhraya Bertingkat Ampang–Kuala Lumpur, Lebuhraya Koridor Guthrie, Jambatan Pulau Pinang, Lebuhraya Butterworth–Kulim, Lebuhraya Damansara-Puchong (LDP), Skim Penyuraian Trafik KL Barat (SPRINT), Lebuhraya Shah Alam (Kesas), Terowong SMART serta Lebuhraya Kuala Lumpur-Putrajaya (MEX).

Beliau memaklumkan Lebuhraya DUKE juga telah dipilih sebagai lokasi kedua pelaksanaan Proof of Concept (POC) selepas Lebuhraya Sungai Besi bagi menilai sistem Multi Lane Fast Flow (MLFF) sebelum ia dilaksanakan di semua lebuhraya di dalam negara.

“Seperti yang diketahui umum, pelaksanaan sistem pembayaran tol terbuka ini merupakan persediaan awal peralihan ke arah MLFF sebelum dilaksanakan sepenuhnya secara berfasa selewat-lewatnya pada suku ketiga 2024.

“Usaha ini diharap dapat memberikan peluang kepada kerajaan, syarikat konsesi serta pihak terlibat untuk mengenal pasti dan menyelesaikan segala isu-isu yang dapat merencatkan kelancaran pelaksanaan MLFF ini kelak,” katanya dalam kenyataan hari ini.

Nanta berkata pada ketika ini, pelaksanaan sistem pembayaran terbuka, POC dan MLFF masih mengikut jadual dan kementeriannya sedang giat berusaha memastikan kesemua perancangan dapat dijayakan dengan lancar.

“Saya memohon kerjasama semua pihak agar dapat bersabar dan memberikan sedikit masa kepada pasukan di kementerian ini yang komited dalam melaksanakan sistem pembayaran terbuka ini, sekali gus memastikan transisi MLFF ini dapat dilaksanakan,” katanya.


FELDA, FELCRA dan RISDA disaran manfaat tanah terbiar untuk tanaman makanan

Perdana Menteri yang juga Menteri Kewangan Datuk Seri Anwar Ibrahim berkata agensi itu seperti Lembaga Kemajuan Tanah Persekutuan (Felda), Lembaga Penyatuan dan Pemulihan Tanah Persekutuan (Felcra) dan Pihak Berkuasa Kemajuan Perusahaan Kecil Getah (Risda).

“Hanya 1.2 juta hektar tanah negara dimanfaatkan untuk tujuan tanaman makanan berbanding tujuh juta bagi tanaman kelapa sawit dan getah,” katanya ketika membentangkan Belanjawan 2023 di Dewan Rakyat.

Beliau berkata, di samping itu, Kementerian Pertahanan dan Lembaga Tabung Angkatan Tentera (LTAT) beserta syarikat lain juga akan melaksanakan projek peningkatan pertanian bijirin jagung domestik selain untuk meningkatkan keterjaminan makanan.

“Ini akan memberi peluang kerjaya kepada veteran tentera. LTAT menyediakan tanah perladangan seluas 70 ekar untuk melaksanakan projek ini,” katanya. – BERNAMA


Jambatan sementara dibina di Kampung Kubang Badak atasi hakisan tanah

MACHAP JAYA 10 Disember – Sebuah jambatan di perkampungan Orang Asli Kampung Kubang Badak dinaik taraf dengan kos melibatkan anggaran RM20,000 bagi mengelak hakisan tanah pada jalan laluan ke kampung berkenaan.

Ahli Dewan Undangan Negeri (Adun) Machap Jaya, Ngwe Hee Sem berkata, kerja-kerja pembinaan jambatan itu dilaksanakan berikutan hujan yang kerap berlaku di kawasan itu semakin mengakibatkan hakisan tanah.

“Sekiranya ia (sangkar batu) tidak dilakukan, apabila hujan kerap berlaku semakin lebar hakisan tanah berlaku,” katanya ketika dihubungi di sini, hari ini.

Mengulas lanjut, beliau berkata jambatan itu bagaimanapun akan dinaik taraf dengan lebih sempurna apabila mendapat peruntukan menerusi Jabatan Pengairan dan Saliran (JPS) awal tahun hadapan.


Rumah terbuka Aidilfitri kembali meriah

KUALA LUMPUR, 4 Mei – Rumah terbuka sempena Hari Raya Aidilfitri tahun ini antara acara yang paling dinantikan pelbagai lapisan masyarakat selepas dua tahun berturut-turut ia tidak diadakan berikutan pandemik COVID-19.

Dengan kelonggaran sambutan Aidilfitri yang diberikan tahun ini selepas negara memasuki Fasa Peralihan ke Endemik pada 1 April lepas, banyak pihak termasuk menteri besar di beberapa negeri tidak melepaskan peluang menganjurkan rumah terbuka.

Di JOHOR, Sultan Johor Sultan Ibrahim Almarhum Sultan Iskandar dan Permaisuri Johor Raja Zarith Sofiah Almarhum Sultan Idris Shah berkenan berangkat ke Majlis Rumah Terbuka Menteri Besar di Saujana.

Turut hadir, Menteri Pengangkutan Datuk Seri Dr Wee Ka Siong yang juga Ahli Parlimen Ayer Hitam, barisan Ahli Majlis Mesyuarat Kerajaan Negeri Johor serta ketua jabatan.

Rumah terbuka Menteri Besar Johor Datuk Onn Hafiz Ghazi itu yang dihadiri kira-kira 10,000 rakyat berbilang kaum berlangsung dalam suasana meriah dengan orang ramai mula berkumpul di perkarangan kediaman rasmi Menteri Besar itu seawal jam 8.30 pagi, semalam.

Tinjauan mendapati kebanyakan tetamu yang hadir bersama keluarga ke majlis yang berlangsung sehingga pukul 3 petang itu, turut memakai pakaian sedondon bagi menceriakan majlis rumah terbuka Aidilfitri berkenaan dan turut dihidangkan dengan pelbagai juadah termasuk makanan istimewa masyarakat Bugis iaitu burasak dan lepat loi serta laksa Johor, mi rebus, otak-otak, kacang pool dan beriani.

Di SELANGOR, jamuan Aidilfitri di kediaman Menteri Besar Datuk Seri Amirudin Shari turut berlangsung dalam suasana meriah dengan kehadiran rakyat berbilang kaum.

Amirudin ketika ditemui pemberita berkata acara berkenaan yang berlangsung dari jam 9 pagi hingga 12 tengah hari itu dijadualkan diadakan pada 1 Syawal.

“Majlis ini dirancang pada hari pertama raya tetapi memandangkan Aidilfitri diisytihar sehari lebih awal, jadi kita langsungkan pada pagi 2 Syawal,” katanya.

Di PERAK, Sultan Perak Sultan Nazrin Shah dan Raja Permaisuri Perak Tuanku Zara Salim hari ini berkenan berangkat ke Majlis Sambutan Hari Raya Aidilfitri peringkat negeri yang diadakan di perkarangan Stadium Indera Mulia, Ipoh.

Majlis berkenaan yang menyajikan pelbagai juadah hari raya antaranya lemang, rendang, sate, nasi impit dan kuih-muih, turut meriah dengan kehadiran ribuan rakyat daripada pelbagai kaum.

Saarani dalam ucapannya pada majlis berkenaan turut merakamkan penghargaan buat pasukan keselamatan, petugas barisan hadapan serta seluruh rakyat yang bersama-sama memainkan peranan ketika negara berdepan pandemik COVID-19.

Di PAHANG, majlis rumah terbuka Menteri Besar Datuk Seri Wan Rosdy Wan Ismail yang berlangsung di Dewan Terbuka Laman Sejahtera Sungai Koyan 1, Lipis, turut memperlihatkan suasana yang meriah dengan kehadiran ribuan rakyat berbilang kaum.

Majlis bertambah seri dengan keberangkatan Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah yang berkenan mencemar duli menghadiri program tersebut.

Tengku Hassanal turut berkenan menyantuni pengunjung termasuk memperkenan permintaan rakyat yang mahu merakamkan gambar sebagai kenangan selain turut mengurniakan sumbangan duit raya kepada kanak-kanak.

Pada majlis itu, pengunjung disajikan dengan pelbagai juadah hari raya antaranya sate, lemang, ketupat dan rendang selain dihiburkan dengan persembahan lagu-lagu raya bagi menghidupkan suasana.

Di SARAWAK, majlis rumah terbuka Premier Sarawak Tan Sri Abang Johari Tun Openg dan isteri Puan Sri Juma’ani Tuanku Bujang yang bermula pada 10 pagi hingga 4 petang hari ini dihadiri ribuan tetamu daripada pelbagai latar belakang.

Abang Johari berkata majlis rumah terbuka yang diadakan adalah satu permulaan yang baik agar dapat hidup normal setelah dua tahun berdepan dengan pandemik COVID-19.

Yang Dipertua Negeri Sarawak Tun Abdul Taib Mahmud dan isteri Toh Puan Ragad Kurdi Taib turut mengunjungi rumah terbuka Abang Johari kira-kira 1 tengah hari. – BERNAMA


Tiada gempa bumi dikesan di Sabah, Sarawak – MetMalaysia

KUALA LUMPUR, 15 Feb – Jabatan Meteorologi Malaysia (MetMalaysia) memaklumkan tiada kejadian gempa bumi di Sabah dan Sarawak pada Isnin lepas dan semalam.

MetMalaysia dalam kenyataan hari ini memberitahu pemantauan aktiviti seismik dan kejadian gempa bumi berterusan 24 jam sehari yang dijalankan jabatan itu tidak mengesan sebarang kejadian gempa bumi, seperti yang didakwa dalam sebuah video yang tular menerusi media sosial baru-baru ini.

Terdahulu, tular sebuah video menerusi aplikasi TikTok mendakwa potensi berlakunya gempa bumi di Sabah dan Sarawak pada 13 dan 14 Feb.

MetMalaysia dalam kenyataan sama turut memaklumkan sehingga kini tiada peralatan dan kaedah saintifik yang terbukti secara sahih dapat meramalkan kejadian gempa bumi sama ada bermagnitud kecil atau besar.


Buka sempadan langkah akhir dilaksanakan kerajaan dalam memerangi Covid-19

PONTIAN 12 Julai – Pembukaan pintu sempadan akan menjadi perkara terakhir dilaksanakan kerajaan dalam usaha memerangi pandemik COVID-19 dan memastikan trend jangkitan kes import terus berkurangan dalam negara.

Menteri Kesihatan Datuk Seri Dr Adham Baba berkata langkah itu diambil kerana kebanyakan kes baharu yang direkodkan dalam negara merupakan kes dari luar (kes import).

“Dalam protokol kita menjaga atau menangani COVID-19, antara perkara yang kita sangat berhati-hati ialah kawalan terhadap sempadan kerana sempadan kita bukan hanya di Lapangan Terbang Antarabangsa Kuala Lumpur (KLIA) tetapi juga di Johor, sempadan bersama Thailand, sempadan di Sabah serta Sarawak dan juga pintu-pintu masuk melalui jalan,” katanya.

Ia sebagai mengulas sama ada kementeriannya bersedia untuk menyaring lebih ramai individu susulan terdapat rancangan membuka pintu sempadan kepada negara yang dikategorikan sebagai zon hijau dalam kes COVID-19, termasuk Singapura.


UNIMEL berperanan lahirkan modal insan, aset negara – KM

AYER KEROH 6 Disember – Universiti Melaka (UNIMEL) bakal menjadi sebuah lagi institusi pendidikan yang penting dalam membangun serta memperlengkapkan modal insan di peringkat tertinggi.

Ketua Menteri Datuk Seri Utama Sulaiman Md Ali berkata, graduan yang dilahirkan universiti penuh milik Kerajaan Negeri itu sekali gua bakal menjadi aset kepada pembangunan negara pada masa akan datang.

Beliau yang juga Pengerusi Lembaga Pengarah UNIMEL juga menzahirkan keyakinan, UNIMEL berpotensi untuk memainkan peranan utama secara dinamik dan proaktif untuk membangun dan meleba rluaskan sayapnya ke arena tempatan, serantau dan juga global.

“Saya juga percaya, Universiti Melaka mampu menawarkan kepakaran ahli-ahli akademik kepada dunia dan boleh menjadi pemangkin kepada pembangunan yang lebih mantap pada masa-masa yang akan datang.

“Sesungguhnya, Kerajaan Negeri sentiasa memberi perhatian khusus terhadap usaha memperkasa bidang pendidikan dan meletakkannya sebagai agenda utama untuk menjadikan Melaka sebagai hub pendidikan tersohor di negara ini.

“Kerajaan menyedari bahawa pelaburan dalam bidang pendidikan merupakan prasyarat yang signifikan bagi mewujudkan sebuah negara yang makmur dan pembangunan rakyat yang sejahtera,” katanya.

Beliau berkata demikian ketika berucap pada Instiadat Konvokesyen Universiti Melaka Ke-24 di Pusat Dagangan Antarabangsa Melaka (MITC), di sini, hari ini.

Terdahulu, Sulaiman turut menyaksikan lakaran sejarah buat UNIMEL apabila memasyhurkan Yang di-Pertua Negeri Tun Seri Setia (Dr) Mohd Ali Mohd Rustam sebagai Canselor pertama universiti itu.

Pemasyhuran itu selaras dengan kesinambungan universiti lain seluruh dunia yang menyaksikan Tun Mohd Ali selaku Canselor diberi kuasa mempengerusikan konvokesyen, melaksanakan apa-apa kewajipan seperti mana yang diperuntukkan dalam perlembagaan Universiti Melaka di bawah Seksyen 30 Akta Institusi Pendidikan Tinggi Swasta 1996.

Dalam pada itu, Sulaiman dalam ucapannya turut merakamkan ucapan tahniah kepada 3,045 orang graduan Universiti Melaka yang telah berjaya menamatkan pengajian pada tahun 2020, 2021, dan 2022 dan diraikan pada istiadat konvokesyen ke-24 ini.

“Pada hari yang bermakna ini, saya yakin, tercatat kenangan terindah buat para graduan dan keluarga di atas kejayaan menamatkan pengajian dengan cemerlang, membanggakan kedua ibu bapa yang selama ini berkorban masa, tenaga dan wang demi memastikan anak-anaknya mendapat pendidikan sempurna.

“Saya berharap, proses untuk meneruskan pencarian ilmu tidak terhenti di sini sahaja, tetapi terus diperbaharui tidak kira usia mahupun tahap pencapaian.

“Untuk mencapai kejayaan dan kecemerlangan selepas ini, para graduan mesti bersedia mencabar keupayaan sendiri dan berusaha di luar batas kemampuan supaya cita-cita yang diimpikan dapat dipacu sebaik mungkin oleh azam dan iltizam yang terbaik,” katanya.


Melaka anjur Minggu Jerman sempena TMM2024

SERI NEGERI 14 Jun – Bagi menambah kemeriahan Tahun Melawat Melaka 2024 (TMM2024), Kerajaan Negeri bercadang menganjurkan Minggu Jerman (German Week).

Ketua Menteri Datuk Seri Ab Rauf Yusoh berkata, cadangan itu diusulkan selepas pmengetuai delegasi Kerajaan Negeri Melaka membuat promosi TMM2024 kepada komuniti perniagaan di Jerman ketika Misi Galakan Pelaburan ke negara itu pada 27 Mei hingga 5 Jun lalu.

Menurutnya, penganjuran itu bertujuan menghimpunkan semua komuniti Jerman yang berada di seluruh Malaysia termasuk dari Sabah dan Sarawak untuk datang ke Melaka dan mengambil bahagian dalam pelbagai acara yang akan diadakan.

“Untuk Minggu Jerman selama seminggu ini kita bercadang menjemput semua pelabur dari Jerman seperti BMW, Porshe dan lain-lain bagi menambah kemeriahan TMM2024.

“Selain itu kita juga akan membawakan pertunjuk seni dan budaya, selain makanan warisan Jerman ke Melaka untuk meraikan sambutan itu nanti,” katanya pada sidang media pasca Mesyuarat Exco Mingguan di Bilik Mesyuarat Tun Bija Sura, di sini, pada Rabu.

Menurut Ab Rauf, selain Minggu Jerman, pelbagai pengisian program turut dirangka sepanjang TMM2024 antaranya Melaka Berselawat dan pelbagai program keagamaan dan kebudayaan.

Ujar beliau, majlis pelancaran TMM2024 akan diadakan pada 14 Julai depan bertempat di Malaysia International Trade and Exhibition Centre (MITEC), Kuala Lumpur.


MAFI kaji kesahihan jagung ungu mampu cegah kanser

RIM 21 Nov. – Kementerian Pertanian dan Industri Makanan (MAFI) akan menjalankan kajian bagi menentukan kesahihan dakwaan yang mengatakan jagung ungu (purple corn) sebagai makanan anti kanser.

Timbalan Menteri MAFI 1, Datuk Seri Ahmad Hamzah berkata, buat masa ini belum ada sebarang penemuan untuk mengesahkan mengenai dakwaan tersebut, namun, pihaknya akan meminta agensi berkaitan termasuk Institut Penyelidikan dan Kemajuan Pertanian Malaysia (MARDI) untuk melakukan siasatan terperinci.

Jelasnya, jika kajian menyeluruh telah dilakukan dan mengesahkan mengenai khasiat sebenar jagung ungu, ia akan menjadi satu berita baik bagi industri makanan negara sebagai satu lagi makanan kesihatan yang boleh dikomersialkan.

“InsyaAllah kita akan cuba usahakan untuk melakukan kajian yang mana saya sendiri akan maklumkan kepada jabatan dan MARDI sendiri untuk membuat pengesahan mengenai khasiat jagung purple sebagai makanan anti kanser.

“Jika kita dapati ia benar-benar mempunyai khasiat tersebut ia akan memberi satu impak sebagai satu makanan kesihatan dan ia berita baik untuk negara.

“Walaupun kita belum mengeksport jagung ungu ini ke luar negara, namun permintaan yang diterima dalam negara sendiri sudah cukup tinggi dan itu menunjukkan potensi besar terhadap tanaman jagung jenis ini,” katanya.

Beliau berkata demikian ketika mengadakan lawatan ke ladang jagung seluas 18.6 hektar di Kampung Chinchin, di sini milik pengusaha jagung dari Koperasi Komong.

Selain jagung ungu, ujarnya, pengusaha ladang iaitu Noor Azmi Idris turut mengusahakan tanaman jagung manis sehingga menjadi pengeluar jagung terbesar di Melaka dan mampu menuai sebanyak 350,000 tongkol jagung pada satu-satu musim.

Justeru, beliau menyeru orang ramai khususnya anak muda di negara ini untuk menjadikan kesungguhan pengusaha jagung berusia 42 tahun di Chinchin itu sebagai suri tauladan yang baik untuk berjaya dalam bidang pertanian.

“Dia adalah antara kebanggaan bagi penduduk Jasin yang mana permintaan jagungnya bukan sahaja untuk pasaran tempatan, bahkan juga dieksport ke luar negara.

“Jadi, saya harap kejayaan itu dapat menarik minat usahawan tani lain khususnya golongan muda kerana bidang pertanian ini terbukti mampu memberi pulangan yang cukup lumayan,” katanya lagi.


Pahang negeri terbaharu dilanda banjir, Terengganu dan Kelantan rekod mangsa teramai

KUALA LUMPUR 19 Dis – Pahang menjadi negeri terbaharu dilanda banjir menjadikan lima negeri kini terjejas banjir selepas Terengganu, Perak, Kelantan dan Johor, setakat pagi ini.

Terengganu dan Kelantan merekodkan peningkatan jumlah mangsa banjir teramai pagi ini, berbanding malam tadi manakala jumlah mangsa di Johor dan Perak kekal.

Di PAHANG, Sekretariat Jawatankuasa Pengurusan Bencana Negeri (JPBN) melaporkan seramai 40 mangsa banjir daripada 13 keluarga berada di pusat pemindahan sementara (PPS) Dewan Serbaguna Kampung Pia, Raub pada pagi ini.

Laman web publicinfobanjir.water.gov.my pula melaporkan Sungai Keratong di Rompin melebihi paras bahaya manakala Sungai Lipis di Batu Malim, Raub dan Sungai Luit di Kampung Subuh, Maran direkodkan pada paras amaran.

Di TERENGGANU, situasi banjir semakin buruk apabila jumlah mangsa terlibat meningkat dengan mendadak kepada 11,415 orang daripada 3,326 keluarga, berbanding 3,785 orang daripada 1,068 keluarga malam tadi.

Menurut kenyataan Sekretariat Jawatankuasa Pengurusan Bencana Negeri, setakat ini sebanyak 174 PPS telah dibuka di tujuh daerah di negeri ini iaitu di Besut (65 PPS); Hulu Terengganu (45 PPS); Setiu (38 PPS); Kemaman (12 PPS); Dungun (11 PPS); Marang (dua PPS); dan Kuala Terengganu (satu PPS).

Setakat ini, Hulu Terengganu merupakan daerah yang paling terjejas dengan merekodkan 3,998 mangsa daripada 1,276 keluarga; Besut 3,765 mangsa (1,040 keluarga); Setiu 2,157 mangsa (632 keluarga); Kemaman 1,008 mangsa (277 keluarga); Dungun 355 mangsa (84 keluarga); Marang 119 mangsa (14 keluarga); manakala Kuala Terengganu 13 mangsa (tiga keluarga).

Di KELANTAN, Sekretariat JPBN memaklumkan jumlah mangsa banjir meningkat kepada 8,645 orang daripada 2,586 keluarga pagi ini, berbanding 5,642 orang daripada 1,679 keluarga malam tadi melibatkan sebanyak 80 PPS dibuka di sembilan jajahan iaitu Kota Bharu, Pasir Mas, Tumpat, Bachok, Tanah Merah, Pasir Puteh, Kuala Krai, Machang dan Jeli.

Berdasarkan laman sesawang https://publicinfobanjir.water.gov.my/, enam sungai utama melepasi paras bahaya termasuk Sungai Lebir di Kampung Tualang, Kuala Krai dengan bacaan 38.29 meter (m), Sungai Golok di Kampung Jenob, Tanah Merah (24.59 m) dan Sungai Golok di Rantau Panjang, Pasir Mas (10.61 m).

Di JOHOR, JPBN dalam kenyataan memaklumkan jumlah mangsa banjir di daerah Segamat kekal 75 orang setakat 8 pagi ini dengan kesemua mangsa yang terdiri daripada 21 keluarga itu masih ditempatkan di tiga PPS yang beroperasi, setakat ini.

Seramai 34 orang ditempatkan di Balai Raya Kampung Batu Badak dan 27 orang masih berada di Balai Raya Kampung Kuala Paya, manakala di Dewan Komuniti Kampung Tasek menempatkan 14 mangsa.

Menurut JPBN paras air di tiga lembangan sungai di negeri ini, berada di paras amaran iaitu Sungai Muar, Buluh Kasap di Segamat menunjukkan bacaan 8.87 m, Sungai Lenik, Ladang Chaah di Segamat (5.76 m) dan Sungai Endau, Kampung Labong di Mersing (1.66 m).

Di PERAK pula, mangsa banjir kekal 49 orang daripada 16 keluarga melibatkan dua PPS iaitu di Dewan Sekolah Menengah Abdul Rahman Talib (SMART) Batu 4, Teluk Intan dan Sekolah Kebangsaan (SK) Sungai Tiang Darat, Selekoh.


PRN Melaka: Srikandi Bersatu serah enam nama untuk dicalonkan

PUCHONG, 31 Okt (Bernama) — Srikandi Bersatu menyerahkan enam nama untuk diketengahkan sebagai calon Pilihan Raya Negeri (PRN) Melaka, kata Ketuanya Datuk Seri Rina Mohd Harun.

Beliau yang juga Menteri Pembangunan Wanita, Keluarga dan Masyarakat berkata nama-nama calon dari parti itu, yang terdiri dari anak tempatan dan muka baharu, telah diserahkan kepada Pengerusi Perikatan Nasional (PN), Tan Sri Muhyiddin Yassin untuk dipertimbangkan.

“Kami harap akan diberi peluang kepada Srikandi untuk menjadi calon, dan bukan sekadar calon tapi yang boleh menang dan dapat berkhidmat untuk rakyat di Melaka.

“Pada masa ini tiada wakil rakyat daripada Srikandi di Melaka, jadi semua (calon) muka baharu,” katanya kepada media selepas melancarkan Pusat Sokongan Sosial Setempat (PSSS) mobil di sini hari ini.

“Kita serahkan juga nama calon lain (wanita) daripada PN dan kami harap ia akan mendapat sokongan dari semua supaya lebih ramai wakil rakyat dalam kalangan wanita, dan saya yakin jika diberi peluang mereka dapat menjalankan tugas dan tanggunggjawab dengan baik.

PRN Melaka diadakan susulan pembubaran DUN Melaka pada 4 Okt lepas apabila empat Ahli Dewan Undangan Negeri (ADUN) menarik sokongan terhadap kepimpinan Ketua Menteri Datuk Seri Sulaiman Md Ali.

Suruhanjaya Pilihan Raya (SPR) menetapkan 20 Nov sebagai hari pengundian bagi PRN Melaka, 8 Nov hari penamaan calon dan 16 Nov tarikh undi awal.


SK Rumbia ‘pakar robot’ Melaka

PANTAI KUNDOR 30 September – Sekolah Kebangsaan (SK) Rumbia Alor Gajah merangkul kemenangan berganda pada Melaka Robotic Challenge 2022 apabila muncul johan bagi dua kategori sekolah rendah iaitu ‘Autonomous Sumo’ dan ‘Tug of War’.

Kemenangan itu sekali gus melayakkan murid Darjah 6 sekolah itu membawa pulang piala, pingat emas, wang tunai RM200 bagi setiap kategori beserta sijil.

Mentor pasukan, Kamal Safian Abd karim berkata dia tidak menyangka sekolahnya merangkul dua kemenangan itu sekali gus membuktikan kebijaksanaan muridnya dalam bidang robotik.

Beliau berkata demikian kepada Melaka Hari Ini selepas pertandingan Melaka Robotic Challenge 2022 di di Dewan Utama Sekolah Menengah Kebangsaan (SMK) Kampung Gelam, di sini, semalam.

Mentornya, Hasratul Amir Abdul Razak berkata, pihaknya menghantar dua pasukan yang digelar ‘Dsaidians’ pada kejohanan itu dan nyata tuah memihak mereka apabila salah satu pasukan berjaya muncul johan.

“Apapun, kejayaan ini tidak akan diraih tanpa usaha keras pelajar Tingkatan 3 kami yang rajin mengikuti latihan dan program mengenai robotik,” katanya.

Objektif pertandingan itu ialah untuk mendedahkan murid dan pelajar dengan pemikiran logik dan sistematik ilmu pengaturcaraan dan pembinaan robot, selain memperkukuhkan ideologi dalam bidang STEM (Sains, Teknologi, Kejuruteraan dan Matematik) serta Teknologi Maklumat dan Komunikasi (ICT).


Warga emas rentung dalam kebakaran rumah

KUANTAN, 3 Feb – Seorang warga emas Orang Kurang Upaya (OKU) rentung dalam kebakaran di sebuah rumah di Kampung Paya Pelantar, Bentong semalam.

Penolong Pengarah Operasi Jabatan Bomba dan Penyelamat Malaysia (JBPM) Pahang Ismail Abdul Ghani berkata mangsa dikenali sebagai Mohd Yusof Idris, 65, ditemukan di tepi tingkap biliknya.

Beliau berkata pihaknya menerima panggilan kecemasan berhubung kebakaran itu pada 9.02 malam sebelum 17 anggota dari Balai Bomba dan Penyelamat Bentong dan Karak digerakkan ke lokasi kejadian.

“Rumah separuh kekal dipercayai didiami mangsa berseorangan itu musnah 90 peratus. Mayat diserahkan kepada polis untuk tindakan lanjut,” katanya dalam kenyataan.


Pasar Basah Kuala Sungai Baru dijangka beroperasi Julai depan

Ahli Dewan Undangan Negeri (Adun) Kuala Linggi, Rosli Abdullah berkata, projek menaik taraf bangunan itu giat dijalankan sejak Februari lalu dan ia bakal membawa limpahan ekonomi dan tarikan pelancongan buat penduduk sekitar.

Beliau berkata, kerja-kerja pemulihan dan penyusunan semula gerai jualan barangan basah dan barangan dapur sedang dinaik taraf bagi memastikan kelancaran dan operasi tidak mengganggu lalu lintas di sekitar persimpangan kawasan berkenaan.

“Apabila sudah dibaik pulih ia secara tidak langsung kita susun semula lot-lot peniaga pasar agar tidak lagi berniaga di kaki lima di mana sebelum ini telah mengganggu susunan lot parkir mengakibatkan kesesakan pada waktu puncak.

“Perkara ini mengakibatkan banyak kenderaan pengunjung yang datang terpaksa memarkir kenderaan di bahu jalan dan menjadikan jalan dua hala itu menjadi sempit lebih-lebih lagi kedudukannya berhampiran dengan persimpangan membuatkan gangguan trafik berlaku.

“Alhamdulillah sudah lama kita memohon untuk menaik taraf bangunan pasar ini, akhirnya ia dapat dilaksanakan sekali gus membawa imej baharu pasar basah yang cukup terkenal dengan tarikannya tersendiri dan mampu merancakkan lagi pelancongan dan ekonomi setempat di Dewan Undangan Negeri (DUN) Kuala Linggi,” katanya.

Mengulas lanjut, Rosli berkata kira-kira 20 lot kedai membabitkan jualan ikan, ayam, sayur-sayuran dan makan kering yang disusun dengan lebih sistematik dan teratur.

Ujarnya, beberapa perancangan lain akan dilaksanakan sejurus selepas selesai projek membaik pulih di kawasan itu seperti penyediaan tapak parkir khas dan tambahan lot kedai pada masa akan datang.

“Jualan harga yang murah dan berpatutan disamping produk basah yang segar bakal dikunjungi penduduk luar dari kawasan ini terutama ada yang datang dari Tampin, Alor Gajah, Masjid Tanah, Putrajaya, Negeri Sembilan serta dari kawasan lain.

“Kawasan ini akan sesak terutama pada hujung minggu malah difahamkan ramai penginap dan pengusaha chalet di kawasan pantai berhampiran sanggup datang ke pasar ini mendapatkan keperluan di sini,”katanya.


Vaksin Sinovac selamat dan halal- Duta China

SEPANG 27 Feb. – China hari ini memberi jaminan kepada rakyat Malaysia bahawa vaksin keluaran negara itu selamat dan berkesan kerana kerajaannya sentiasa memastikan syarikat vaksin China menjalankan penyelidikan dan pembangunan vaksin dengan mematuhi undang-undang saintifik dan peraturan berkaitan.

Duta Besar China ke Malaysia Ouyang Yujing berkata fasa tiga ujian klinikal vaksin Sinovac COVID-19 telah dijalankan di banyak negara dengan lebih 36 juta dos vaksin Sinovac telah diberikan di China dan luar negara.

“Data dan hasilnya membuktikan bahawa vaksin Sinovac adalah selamat dan berkesan. Selain itu, vaksin itu diputuskan sebagai halal oleh pihak berkuasa Indonesia.

“Saya harap maklumat ini dapat memberi lebih keyakinan kepada rakyat Malaysia yang akan disuntik dengan vaksin Sinovac,” katanya pada sidang media selepas menyambut ketibaan bekalan vaksin Sinovac, di sini hari ini.

Turut hadir Menteri Penyelaras Program Imunisasi COVID-19 Kebangsaan (PICK) yang juga Menteri Sains, Teknologi dan Inovasi Khairy Jamaluddin dan Menteri Pengangkutan Datuk Seri Dr Wee Ka Siong.

“Hari ini, ketibaan kumpulan pertama vaksin secara pukal mencerminkan kerjasama vaksin China-Malaysia dan menunjukkan persahabatan yang erat antara rakyat China dan rakyat Malaysia.

“Sejak tercetusnya pandemik COVID-19 lebih setahun yang lalu, kerajaan dan rakyat China dan Malaysia telah bekerjasama dalam memerangi pandemik tersebut dan memulihkan ekonomi, memberikan sokongan padu dan bantuan ikhlas antara satu sama lain, yang menunjukkan persahabatan erat antara kedua-dua negara kita yang saling menyokong antara satu sama lain semasa waktu susah dan senang,” katanya.

Beliau berkata, ketibaan kumpulan pertama vaksin Sinovac hari ini secara pukal akan diproses menjadi lebih 300,000 dos vaksin manakala 100,000 dos tambahan vaksin Sinovac yang siap digunakan untuk tujuan kecemasan, akan tiba sebaik sahaja pendaftaran diluluskan.

Ouyang berkata China menyokong dan mengambil peranan aktif dalam usaha global memerangi pandemik itu dan akan terus bekerjasama dengan Malaysia dan negara-negara lain untuk memperkukuh kerjasama dalam vaksin, pencegahan dan kawalan pandemik serta pemulihan ekonomi.

“Dengan menyediakan bekalan perubatan, berkongsi pengalaman pencegahan pandemik dan menggalakkan kerjasama vaksin, China telah mempromosikan konsep masyarakat dengan masa depan bersama bagi seluruh manusia.

“Walaupun permintaan vaksin dalam negeri sangat besar, kami masih memenuhi komitmen Presiden Xi Jinping untuk menjadikan vaksin China sebagai produk dunia, melakukan yang terbaik untuk membantu masyarakat antarabangsa dan bekerjasama dengan negara-negara yang relevan mengenai vaksin melalui pelbagai cara.

“Matlamat kami adalah untuk menjadikan vaksin dapat diakses dan digunakan seberapa banyak orang di semua negara, dan benar-benar menjadi ‘vaksin untuk rakyat’,” katanya.


Kerajaan longgarkan kaedah perolehan tangani impak banjir – MOF

KUALA LUMPUR, 26 Dis – Kerajaan bersetuju melonggarkan kaedah perolehan untuk usaha pemulihan banjir tahun ini, kata Menteri Kewangan Tengku Datuk Seri Zafrul Abdul Aziz.

Beliau berkata peruntukan awal RM100 juta telah disediakan untuk usaha pemulihan pascabanjir, termasuk pembersihan dan pembaikan kawasan perumahan dan infrastruktur awam.

“Bagi menyegerakan dan memudahcara pelaksanaan kerja pemulihan pascabanjir, Kementerian Kewangan (MoF) pada 21 Dis, 2021 telah mengeluarkan garis panduan berhubung kelonggaran kaedah perolehan untuk kerja pembaikan infrastruktur dan fasiliti awam yang rosak akibat banjir,” katanya dalam kenyataan pada Ahad.

Sehubungan dengan pengumuman oleh Perdana Menteri, Datuk Seri Ismail Sabri Yaakob baru-baru ini, MOF juga berkongsi laporan yang telah dikemaskinikan bagi beberapa peruntukan dan langkah-langkah tambahan yang telah diambil oleh kerajaan bagi menangani impak bencana banjir.- BERNAMA


Imigresen kesan lelaki warga India untuk perbicaraan

KUALA LUMPUR, 19 Jan – Jabatan Imigresen (JIM) memohon orang ramai membantu mengesan seorang lelaki warganegara India bagi perbicaraan di Mahkamah Sesyen Khas Pendatang Tanpa Izin Semenyih, Selangor.

Menurut kenyataan JIM, lelaki itu, Thadathilputhanpurayil Shiju, 39, yang memiliki pasport bernombor J5806253 dikehendaki bagi perbicaraan kes di bawah Peraturan 39(b) Peraturan-Peraturan Imigresen 1963 kerana melanggar syarat pas atau permit.

“Alamat terakhir lelaki itu ialah No.17 Jalan ST 1C/5, Bandar Baru Salak Tinggi, Sepang dan orang ramai yang mempunyai maklumat diminta menghubungi Pegawai Penyiasat Timbalan Penolong Pengarah Imigresen, Bahagian Operasi, Siasatan dan Pendakwaan Arif Azanor [email protected] Razak di talian 03-88801338 pada waktu pejabat,” menurut kenyataan itu.


10 beradik nyalakan panjut dedikasi buat Kapal Selam Kri Nanggala 402

KUALA NERUS 10 Mei. – Turut berasa sedih dan simpati terhadap tragedi yang menimpa KRI Nanggala 402 di perairan Bali, Indonesia, 10 beradik berpakat membina panjut atau pelita buluh berbentuk rangka kapal selam tersebut di halaman kediaman ibu bapa mereka di Kampung Padang Air dekat Tepoh di sini.

Mohd Khairul Helmi Harun, 34, berkata replika panjut kapal selam sepanjang 20 kaki itu dipasang beliau bersama sembilan adik-beradik yang lain menggunakan 100 pelita.

“Walaupun kejadian itu bukan di Malaysia, Indonesia adalah negara jiran kita. Kebetulan ia berlaku pada bulan Ramadan ini. Jadi kami pasang panjut berbentuk kapal selam sebagai tanda rasa simpati kami kepada ahli keluarga kru kapal,” katanya ketika ditemui Bernama di Kampung Padang Air dekat Tepoh, di sini semalam.

Pada 25 April lepas, Indonesia mengumumkan KRI Nanggala 402 tenggelam dan semua 53 kru terkorban, selepas kapal selam itu dilaporkan hilang pada 21 April.

Mohd Khairul Helmi berkata beliau bersama adik-beradik yang lain mengambil masa selama tiga hari untuk menyiapkan replika tersebut termasuk mencari buluh yang bersesuaian di hutan, melakar bentuk kapal selam KRI Nanggala 402 sehinggalah memasang sumbu pelita.

Selain replika kapal selam malang itu, adik-beradik kreatif ini turut memasang 300 lagi pelita menghiasi sekeliling halaman rumah ibu bapa mereka yang dinamakan ‘Taman Ibunda’.

Selain itu, pintu gerbang, buaian dan beberapa kenderaan antik seperti kereta, vespa dan basikal yang terletak di halaman rumah tersebut turut dihiasi dengan pelita.

“Kami mula pasang pelita secara besar-besaran seperti ini pada bulan puasa tahun lalu. Kebetulan pada waktu itu pelaksanaan PKP (Perintah Kawalan Pergerakan) jadi kami tidak bekerja dan mengisi masa lapang dengan memasang lampu pelita di rumah mak dan ayah (Harun Omar, 75 dan Zainon Ngah, 65).

“Kami ada 12 beradik tetapi dua adik-beradik tinggal di luar Terengganu jadi yang pasang lampu pelita ini hanya kami 10 beradik. Pemasangan lampu pelita ini memang menjadi tradisi keluarga kami sejak dahulu lagi bagi memeriahkan suasana bulan Ramadan dan Hari Raya Aidilfitri,” katanya.

Sejak semua pelita itu dipasang bermula malam Jumaat lalu, Taman Ibunda menjadi tumpuan penduduk terutama yang tinggal di Kuala Nerus dan Kuala Terengganu untuk melihat sendiri keindahan cahaya pelita dan merakam gambar secara percuma.

“Kami bercadang untuk meneruskan pemasangan lampu pelita ini hingga ke malam raya namun ia bergantung pada situasi semasa ekoran penularan COVID-19. Kami juga harap pengunjung mematuhi SOP (prosedur operasi standard) seperti mengimbas kod QR My Sejahtera dan mengambil suhu badan sebelum memasuki Taman Ibunda,” katanya sambil memaklumkan pelita akan dinyalakan selepas solat tarawih hingga tengah malam.


Lelaki ditahan disyaki cuba seleweng diesel bersubsidi

BUKIT MERTAJAM, 22 Jan – Seorang lelaki yang disyaki cuba menyeleweng diesel bersubsidi ditahan bersama 4,000 liter bahan api itu, tangki dan sebuah lori yang kesemuanya dianggar bernilai RM56,500 dalam pemeriksaan di sebuah stesen minyak di Jalan Lebuhraya Butterworth-Kulim, di sini semalam.

Pengarah Kementerian Perdagangan Dalam Negeri dan Kos Sara Hidup (KPDN) Pulau Pinang S.Jegan berkata penahanan dilakukan selepas pihaknya mengesan sebuah lori lapan tan yang mencurigakan sedang mengisi diesel pada 4 petang.

“Semasa serbuan, seorang lelaki berusia 50-an yang juga pemandu lori itu sedang mengisi diesel dan pemeriksaan kami menemukan satu unit tangki besi khas berkapasiti 12,000 liter diletak di belakang kenderaan tersebut yang digunakan untuk mengisi serta mengumpul diesel bersubsidi dari stesen minyak.

“Hasil pemeriksaan menemukan 4,000 liter diesel bersubsidi dalam tangki besi tersebut dan berdasarkan siasatan awal, lelaki yang bekerja dengan sindiket penyelewengan diesel bersubsidi itu membeli bahan api berkenaan di beberapa stesen minyak sekitar daerah ini sebelum ia dijual semula kepada pihak lain,” katanya dalam kenyataan hari ini.

Jegan berkata sindiket itu dipercayai menjalankan kegiatan berkenaan sejak sebulan lepas dan mereka dipercayai menjual kepada pihak lain dengan harga lebih murah berbanding pasaran namun mahal berbanding diesel subsidi yang ditetapkan oleh kerajaan.

Beliau berkata pihaknya merampas lori, diesel, tangki besi, hos pam dan telefon bimbit yang kesemuanya dianggar bernilai RM56,500 untuk siasatan lanjut mengikut Akta Kawalan Bekalan 1961.


Kepentingan Sabah, Sarawak terus diberi perhatian – PM

Perdana Menteri Datuk Seri Utama Ismail Sabri Yaakob berkata, Rang Undang-undang Perlembagaan (Pindaan) 2021 berkaitan MA63, yang diluluskan dengan sokongan majoriti dua pertiga Ahli Dewan Rakyat, pada 14 Disember tahun lalu adalah bukti kerajaan serius mengukuhkan kedudukan Sabah dan Sarawak dalam Persekutuan Malaysia.

Menurutnya, usaha itu selaras dengan agenda transformasi kerajaan untuk mengembalikan keyakinan rakyat, termasuk pelabur asing terhadap kemampuan Kerajaan, demi memastikan kestabilan politik dan dasar negara ke arah pembangunan sosioekonomi mampan.

“Saya sebagai Pengerusi Majlis Khas Mengenai Perjanjian Malaysia 1963, akan memastikan hak-hak bagi Sabah dan Sarawak sepertimana yang terkandung dalam perjanjian MA63 adalah terpelihara.

“Majlis Khas ini bukan sahaja berperanan merungkai beberapa isu yang tertangguh berhubung hak serta kedudukan Sabah dan Sarawak, tetapi juga memberi penekanan kepada usaha-usaha untuk membangun dan memajukan kedua-dua negeri ini,” katanya.

Beliau berkata demikian ketika berucap pada sambutan Hari Malaysia 2022 di Dataran Memorial Pengisytiharan Kemerdekaan Banda Hilir, di sini, hari ini.

Hadir sama Yang di-Pertua Negeri Tun Seri Setia Mohd Ali Mohd Rustam; Ketua Menteri Datuk Seri Utama Sulaiman Md Ali dan isteri Datin Seri Utama Munira M Yusop; Timbalan Ketua Menteri Sarawak Datuk Amar Haji Awang Tengah Ali Hasan; Timbalan Ketua Menteri II Sabah Datuk Seri Panglima Dr. Jeffrey G. Kitingan; Menteri Komunikasi dan Multimedia Tan Sri Annuar Musa; barisan Menteri dan Exco Kerajaan Negeri serta lain-lain kenamaan.

Katanya, ia dibuktikan dengan peruntukan sebanyak RM5.6 bilion untuk Sabah, manakala RM4 bilion untuk Sarawak pada tahun ini bagi melaksanakan projek pembangunan seperti bekalan air, elektrik, dan jalan raya, serta kemudahan pendidikan dan kesihatan.

Dalam pada itu, beliau turut mengingatkan Keluarga Malaysia untuk memperkukuh muafakat dan kesepaduan sosial berteraskan integrasi nasional sempena Hari Malaysia tahun ini.

“Tanggal keramat 16 September, wajar dijadikan titik tolak memperhebatkan azam dan menyemarakkan semangat mencari persamaan. Berpijak di bumi yang sama, Keluarga Malaysia perlu terus berdiri menjunjung langit yang sama, menghayati semangat kesetiaan kepada raja dan negara,” katanya.


Klebang Walk jadi produk baharu TMM2024

Ahli Dewan Undangan Negeri (Adun) Klebang Datuk Lim Ban Hong berkata, penjenamaan baharu itu dilakukan bersempena Tahun Melawat Melaka 2024 (TMM2024) tahun depan dalam menarik kehadiran lebih ramai pelancong.

Menurutnya, antara aspek yang bakal diberi perhatian menerusi pembangunan Klebang Walk ialah menyelaras semula kedudukan peniaga-peniaga di kawasan tersebut, selain menambah baik aspek pencahayaan dan keceriaan di kawasan itu.

“Kita melihat kawasan ini (Dataran 1 Malaysia) rancak dengan aktiviti perniagaan merangkumi kawasan pantai, di sepanjang jalan dan juga turut menjadi kawasan rekreasi dan riadah.

“Jadi, kita melihat adanya keperluan untuk menyusun semula beberapa aspek antaranya dari segi keseragaman peniaga di bawah satu nama baharu iaitu Klebang Walk.

“Selain itu, aspek kehijauan dan keceriaan juga bakal diambil kira dengan menambah hiasan dan keceriaan dengan lampu hiasan dan lain-lain sebagai persiapan TMM2024 nanti,” katanya.

Beliau berkata demikian pada sidang media selepas mengadakan lawatan tapak bersama Datuk Bandar MBMB Datuk Shadan Othman di pesisir Pantai Klebang, baru-baru ini.

“Kita turut difahamkan sebuah hotel baharu akan dibuka di Klebang hujung tahun ini, jadi diharap dengan adanya Klebang Walk ia dapat menjadikan Klebang sebagai destinasi yang lebih baik untuk menarik kehadiran pelancong.

“Malah, turut difahamkan, MBMB bercadang mewujudkan laluan berbasikal di sepanjang pesisir Pantai Klebang yang mana ia juga mampu menarik kehadiran orang ramai untuk beriadah sambil menghirup bayu laut,” katanya.

Katanya, MBMB akan turut mengenakan beberapa syarat kepada peniaga di kawasan tersebut, antaranya alat-alat perniagaan mesti dikemas dan diangkat selepas berniaga, selain perlu menjaga kebersihan kawasan tersebut.

“Kita juga akan memastikan laluan utama adalah untuk orang awam meletakkan kenderaan dan bukannya menjadi tapak perniagaan seperti sebelum ini,” ujarnya.


1,440 kemalangan direkod pada hari kesembilan Op Selamat 19

KUALA LUMPUR, 27 Jan – Sebanyak 1,440 kemalangan jalan raya direkodkan di seluruh negara pada hari kesembilan pelaksanaan Op Selamat 19 sempena Tahun Baharu Cina, semalam.

Pengarah Jabatan Siasatan dan Penguatkuasaan Trafik Bukit Aman Datuk Seri Mat Kasim Karim berkata ia melibatkan 1,750 kenderaan dengan kemalangan membabitkan kereta mencatatkan jumlah yang tertinggi iaitu 1,173 kes.

“Ia diikuti motosikal (270), pacuan empat roda (191), lori (65), van (30), bas (12), teksi (lima) dan satu kes kemalangan bagi basikal,” katanya dalam kenyataan hari ini.


Genting Hong Kong muflis: Bank-bank Malaysia kekal berdaya tahan harungi cabaran operasi

KUALA LUMPUR, 29 Jan – Kementerian Kewangan mahu menegaskan bahawa sektor perbankan secara keseluruhan termasuk bank-bank yang terlibat dengan isu hutang tidak bercagar Genting Hong Kong Ltd kekal berdaya tahan dalam mengharungi pelbagai cabaran operasi perniagaan semasa.

Menteri Kewangan Tengku Datuk Seri Zafrul Tengku Abdul Aziz berkata isu pinjaman tanpa cagaran bukanlah sesuatu yang luar biasa dalam sektor perbankan dan isu pengisytiharan Genting Hong Kong sebagai muflis amat dikesali.

Beliau menegaskan bank-bank boleh meluluskan pinjaman tanpa cagaran berdasarkan kesanggupan bank tersebut mengambil risiko pada peringkat dalaman, penilaian kredit yang memenuhi kriteria dan kelulusan berdasarkan proses tadbir urus dalaman.

“Tambahan pula dalam kes Genting Hong Kong, pinjaman telah diluluskan sebelum pandemik COVID- 19 melanda. Genting Hong Kong ini adalah syarikat yang terlibat dalam sektor libur termasuk pelancongan.

“Tapi apabila COVID melanda banyak syarikat yang bergantung kepada pelancongan terjejas. Ini sudah tentu sesuatu yang tidak dapat dijangka semasa pinjaman diluluskan,” katanya menerusi laman Facebook beliau hari ini.

Beliau berkata demikian selepas diminta Ahli Parlimen Port Dickson, Datuk Seri Anwar Ibrahim baru-baru ini untuk menjelaskan isu tiga bank tempatan yang dinamakan sebagai antara ketua pemiutang tidak bercagar Genting Hong Kong dengan gabungan pendedahan sebanyak AS$600 juta (RM2.5 bilion).

Tengku Zafrul turut menekankan bahawa bukan bank tempatan sahaja yang memberikan pinjaman tanpa cagaran kepada Genting Hong Kong malah ia turut melibatkan bank-bank dari luar negara.

“Adakah Datuk Seri ingin memberi gambaran bahawa semua bank-bank dari luar negara ini juga telah bertindak semberono dalam memberikan pinjaman kepada Genting Hong Kong?” soalnya.

Tengku Zafrul turut menolak dakwaan mengenai pembabitan beliau sebagai Menteri Kewangan serta pemegang-pemegang saham bank-bank tersebut seperti Khazanah Nasional Bhd, Kumpulan Wang Simpanan Pekerja dan Permodalan Nasional Bhd dalam proses kelulusan pinjaman tersebut.

Beliau menjelaskan bahawa keputusan untuk memberi pinjaman bukan ditentukan oleh Menteri Kewangan, Kementerian Kewangan atau pemegang saham tetapi oleh bank-bank itu sendiri melalui proses usaha wajar dan penilaian kredit oleh Jawatankuasa Kredit masing-masing bagi menilai keupayaan bakal peminjam untuk membayar balik pinjaman mereka.

”Saya yakin, sebagai seorang bekas Menteri Kewangan, Datuk Seri Anwar juga sedia maklum tentang perbezaan antara peranan ahli lembaga pengarah dan pengurusan syarikat,” kata Tengku Zafrul.

Sementara itu, beliau berkata sektor perbankan sebenarnya telah mengalami banyak penambahbaikan berbanding tahun 1998 iaitu semasa Krisis Kewangan Asia dimana nisbah pinjaman tak berbayar pada Disember 1998 melonjak ke 18.6 peratus dan nisbah perlindungan kerugian pinjaman (LLC) adalah pada 55.9 peratus.

“Sejak krisis itu, sistem perbankan Malaysia telah diperkukuhkan dan kini lebih berdaya tahan. Hari ini, nisbah pinjaman tak berbayar hanya 1.4 peratus termasuk peruntukan nisbah pinjaman tidak berbayar separa bagi pinjaman oleh Genting Hong Kong.

“LLC kekal kukuh pada tahap 131.5 peratus berbanding 55.9 peratus pada 1998. Justeru, sistem kewangan Malaysia kekal kukuh dan tidak timbul sebarang masalah kecairan di pasaran,” kata Tengku Zafrul. – BERNAMA


Sultan Selangor kurnia darjah, pingat kepada 87 individu

KLANG, 22 Jan – Sultan Selangor Sultan Sharafuddin Idris Shah hari ini berkenan mengurniakan darjah dan bintang kebesaran kepada 87 orang penerima pada Istiadat Pengurniaan Darjah dan Bintang Kebesaran Sempena Ulang Tahun Keputeraan baginda ke-76 di Istana Alam Shah di sini hari ini

Ahli Dewan Diraja Selangor Tengku Datuk Setia Ramli Alhaj Tengku Shahruddin Shah Alhaj juga merupakan Ahli Perbadanan Wakaf Selangor dan Ahli Pemegang Amanah Yayasan Raja Tun Uda mendahului senarai penerima dengan dikurniakan Darjah Kerabat Kedua (D.K II).

Selain itu, Sultan Sharafuddin juga mengurniakan Darjah Kebesaran Seri Paduka Mahkota Selangor (S.P.M.S.) yang membawa gelaran ‘Datuk Seri’ kepada Ketua Setiausaha Negara Tan Sri Mohd Zuki Ali.

Darjah Kebesaran – Datuk Paduka Mahkota Selangor (D.P.M.S) yang membawa gelaran ‘Datuk’ dan ‘Datin Paduka’ dikurniakan kepada antaranya Duta Besar Malaysia ke Belgium Datuk Ahmad Rozian Abd Ghani; Duta Besar Malaysia ke Emiriah Arab Bersatu (UAE) Mohd Tarid Sufian dan Pesuruhjaya Tinggi Malaysia ke Kanada Anizan @ Siti Hajjar Adnin.

Turut menerima Darjah Kebesaran D.P.M.S adalah Hakim Mahkamah Tinggi Kuala Lumpur Mohd Nazlan Mohd Ghazali, Ketua Setiausaha Kementerian Kesihatan Datuk Mohd Syafiq Abdullah, Timbalan Ketua Pengarah Perisikan Pertahanan Markas Tentera Darat Mej Jen Anuar Mohamad Ali dan Panglima Wilayah Laut 1 (Kuantan) Tentera Laut Diraja Malaysia Laksamana Muda Datuk Zulhelmy Ithnain.

Darjah Kebesaran Datuk – Sultan Sharafuddin Idris Shah (D.S.I.S) yang turut membawa gelaran ‘Datuk’ dan ‘Datin Paduka’ dikurniakan kepada sembilan individu antaranya Ketua Pengarah Pergigian Markas Tentera Darat Brig Jen Dr Mohd Rosli Majid, Pegawai Memerintah 94 HAT, Kem Terendak Brig Jen Dr Mohamed Hatta Manis dan Panglima Pasukan Khas Laut (Lumut), Markas Tentera Laut Laksamana Pertama Redzuan Talib.

Turut menerima Darjah Kebesaran D.S.I.S ialah Juruiring Tentera Kepada Sultan Selangor Kepten Ahmad Ramli Kardi, Pengarah Hospital Serdang Dr Rohana Johan, Timbalan Rektor Hal Ehwal Pelajar dan Alumni Kolej Universiti Islam Antarabangsa Selangor (KUIS) Prof Madya Dr Mohd Farid Ravi Abdullah, Lembaga Pemegang Amanah, Lembaga Zakat Selangor Dr Abdul Rahman Abdullah, Pengarah Urusan Sunway Healthcare Group Lau Beng Long dan Pengarah Urusan Segi Value Holdings Sdn Bhd Chui Ah Hock.

Sultan Sharafuddin turut berkenan mengurniakan Darjah Kebesaran- Setia Mahkota Selangor (S.M.S) kepada 19 penerima manakala seramai 14 individu terpilih untuk dianugerahkan Darjah Kebesaran Setia – Sultan Sharafuddin Idris Shah (S.I.S).

Sempena ulang tahun keputeraan itu juga, Sultan Selangor berkenan untuk mengurniakan Darjah Kebesaran Ahli Mahkota Selangor (A.M.S) kepada 15 penerima, Darjah Kebesaran Ahli – Sultan Sharafuddin Idris Shah (A.I.S) kepada 14 orang dan Bintang Perkhidmatan Cemerlang (B.P.C) kepada tujuh individu.- BERNAMA


Jalan Simpang Pulai-Cameron Highlands ditutup akibat tanah runtuh

IPOH 19 Sept.- Laluan Persekutuan FT 185 Seksyen 43.9 di Jalan Simpang Pulai-Blue Valley menghala ke Cameron Highlands ditutup sepenuhnya kepada semua kenderaan atas faktor keselamatan, akibat hujan lebat yang berterusan semalam.

Jabatan Kerja Raya Daerah Kinta dalam satu kenyataan malam tadi menyatakan notis penutupan itu berkuat kuasa jam 9 malam sehingga ke tarikh yang akan dimaklumkan kelak.

“Pengguna jalan raya boleh menggunakan laluan alternatif Jalan Persekutuan FT 059 Jalan Tapah-Cameron Highlands untuk jalan perhubungan sementara. Kesulitan amatlah dikesali,” menurut kenyataan itu.

Kenyataan itu menyebut kejadian membabitkan laluan sepanjang 30 meter dengan kedalaman 4.57 meter, dikesan berlaku kira-kira pukul 5.45 petang tadi dan berkemungkinan berlaku disebabkan faktor hujan yang berterusan dan menyebabkan struktur tanah lemah dan tidak kukuh.


Hanya BN boleh jadi kerajaan stabil – Zahid

KUALA LUMPUR 27 Okt – Pengerusi Barisan Nasional (BN) Datuk Seri Ahmad Zahid Hamidi menegaskan pengundi berbilang kaum di Malaysia kini tidak lagi melihat kepada lambang parti, sebaliknya mahu memilih kerajaan yang stabil.

Justeru, beliau menegaskan hanya BN sahaja yang boleh memenuhi hasrat rakyat pada ketika ini memandangkan parti itu boleh diterima segenap lapisan masyarakat.


Koperasi boleh bantu kurangkan kenaikan harga barang – PM

BERA, 12 Dis – Perdana Menteri Datuk Seri Ismail Sabri Yaakob berkata koperasi di seluruh negara boleh membantu menangani masalah kenaikan harga barang bagi mengurangkan tekanan dan beban kewangan rakyat yang terkesan susulan pandemik COVID-19.

Beliau berkata antara yang boleh dilakukan ialah mewujudkan pemborong koperasi khusus untuk membekalkan barangan secara pukal pada harga murah kepada seluruh koperasi dan kaedah itu akhirnya turut dapat dinikmati oleh rakyat.

“Koperasi boleh memainkan peranan untuk mengurangkan tekanan kepada rakyat…koperasi ada banyak namun kebanyakannya membeli barang dari kedai pemborong dalam kuantiti kecil seperti beras atau gula sekitar 100 atau 200 kampit sahaja sebulan.

“Kalau boleh diwujudkan pemborong khas koperasi, mereka (koperasi) boleh beli secara pukal dan murah. Kalau dijual murah, sudah tentu lebih ramai akan memilih membeli dari koperasi dan ini membantu pendapatan koperasi,” katanya semasa merasmikan Mesyuarat Agung Koperasi Pekebun Kecil Daerah Bera di Kampung Batu Papan di sini hari ini.

Ismail Sabri berkata cadangan menubuhkan pemborong khas koperasi itu akan dibincangkan lebih terperinci dengan pihak terlibat termasuk Menteri Pembangunan Usahawan dan Koperasi Tan Sri Noh Omar dan Suruhanjaya Koperasi Malaysia (SKM).

Beliau yang juga Ahli Parlimen Bera berkata setakat ini, difahamkan terdapat 1,500 koperasi di seluruh negara yang dapat memudahkan rakyat mendapatkan barangan keperluan asas pada harga murah, dan ia antara ‘sumbangan’ koperasi untuk bersama-sama kerajaan dalam menangani isu kenaikan harga barang.

Kerajaan, tegas Ismail Sabri telah dan sedang melaksanakan pelbagai usaha termasuk Program Jualan Keluarga Malaysia di semua 222 kawasan Parlimen bagi menyediakan barangan keperluan asas pada harga murah, selain pemberian subsidi kepada pekebun dan penternak untuk memastikan harga barangan segar dapat dikawal walaupun berlaku kenaikan harga baja, racun dan makanan ternakan haiwan termasuk ayam.

Selain itu, untuk menstabilkan harga ayam yang meningkat secara mendadak, Ismail Sabri berkata kerajaan mengambil langkah mengimport ayam dari China dan Thailand, namun kesal apabila ada pihak yang membuat ‘cerita tidak betul tanpa usul periksa’ mengenai status halal ayam tersebut.

Tegas perdana menteri, Jabatan Kemajuan Islam Malaysia (Jakim) mempunyai prosedur operasi standard (SOP) yang ketat dalam pemberian status halal, dan ayam diimport itu telah mendapat kelulusan badan agama tersebut dan ia tidak perlu diragui.

“Sebelum kelulusan halal diberikan, Jakim akan pergi ke tempat itu untuk membuat pemeriksaan terlebih dahulu. Selepas dipastikan halal, barulah cop (logo) halal dikeluarkan…halal ini bukan hanya dari sudut sembelihan, namun banyak aspek lain dinilai termasuk kebersihan.

“Untuk proses halal, ia turut melibatkan aspek pengangkutan iaitu tidak boleh bercampur dengan barang yang tidak halal…sampai ke tahap itu kita pastikan halalnya kerana ini bukan isu yang boleh dibuat main,” katanya.

Berkongsi pengalamannya sebagai Menteri Perdagangan Dalam Negeri dan Hal Ehwal Pengguna, Ismail Sabri berkata beliau pernah mencadangkan supaya import daging dari sebuah negara Islam bagi membantu negara yang dikategorikan sebagai miskin itu, namun cadangan itu akhirnya dibatalkan selepas semakan Jakim mendapati aspek kebersihan tidak dipatuhi walaupun sembelihan ternakan menepati rukun dan syarat dalam Islam.

Sehubungan itu, beliau menggesa orang ramai agar tidak bimbang dengan status halal ayam yang dimport kerana produk berkenaan sudah disemak dan diteliti termasuk oleh Jabatan Perkhidmatan Veterinar (JPV) yang mengesahkan semua loji memproses ayam terlibat masih sah dan diiktiraf Jakim. – BERNAMA


UiTM dan UMK meterai MOA program akademik Dwi Ijazah pertama di Malaysia

KOTA BHARU, 13 Feb – Universiti Teknologi MARA (UiTM) dan Universiti Malaysia Kelantan (UMK) hari ini menandatangani Memorandum Perjanjian (MoA) program akademik Dwi Ijazah yang menggabungkan dua program sarjana muda dari dua buah Universiti Awam (UA), yang pertama di Malaysia.

Program yang terlibat adalah Sarjana Muda Sains (Kepujian) Statistik daripada Fakulti Sains Komputer dan Matematik, UiTM dan Sarjana Muda Keusahawanan (Logistik dan Perniagaan Pengedaran) dengan Kepujian daripada Fakulti Keusahawanan dan Perniagaan, UMK.

Naib Canselor UiTM Profesor Datuk Ts Dr Roziah Mohd Janor berkata kedua-dua program itu telah memperolehi status akreditasi penuh, daripada Agensi Kelayakan Malaysia (MQA).

“Program Akademik Dwi Ijazah dua universiti awam berbeza ini juga telah mendapat kelulusan daripada Jabatan Pendidikan Tinggi pada 15 Mac 2019, yang bakal melahirkan graduan holistik dan berketerampilan dalam memenuhi keperluan guna tenaga di negara ini.

“Selain itu, program ini turut memberi peluang kepada graduan untuk lebih berdaya saing, berkebolehan dan mempunyai tahap kebolehpasaran yang tinggi apabila menceburi bidang pekerjaan, berbanding pelajar yang hanya mempunyai satu ijazah,” katanya selepas majlis menandatangani MoA antara kedua universiti tersebut di sini hari ini.

Pada majlis itu, UiTM diwakili Ts Dr Roziah, manakala UMK diwakili Profesor Dr Nik Maheran Nik Muhammad yang menjalankan fungsi Naib Canselor.

Dr Roziah berkata tempoh pengajian Program Akademik Dwi Ijazah adalah minima sembilan semester (4.5 tahun), dengan jumlah 179 jam kredit dan pengambilan pelajar bagi program itu melibatkan kemasukan melalui saluran kedua-dua universiti.

Sementara itu, Dr Nik Maheran berkata inisiatif ini memberi impak yang besar kepada penghasilan kebolehpasaran graduan yang tinggi, dalam menjalankan Program ‘Double Degree’ yang memerlukan ikatan lebih kukuh melalui MoA.- BERNAMA


Amaran cuaca waspada kuning di Kelantan, Terengganu, Sabah dan Labuan tamat malam ini

KUALA LUMPUR, 29 Nov – Amaran cuaca waspada peringkat kuning di Kelantan, Terengganu, Sabah, dan Labuan ditamatkan malam ini, menurut Jabatan Meteorologi Malaysia (MetMalaysia).

Amaran cuaca yang ditamatkan itu melibatkan Kelantan (Tumpat, Pasir Mas, Kota Bharu, Jeli, Tanah Merah, Bachok, Machang, Pasir Puteh dan Kuala Krai); Terengganu (Besut, Setiu, Kuala Nerus dan Kuala Terengganu); Sabah (Pedalaman, Pantai Barat dan Kudat) serta Labuan.


Musim tengkujuh: Kerajaan peruntuk lebih RM16.4 juta bantuan bencana tahun ini

KOTA BHARU, 22 September – Kerajaan memperuntukkan lebih RM16.4 juta bantuan bencana Monsun Timur Laut (MTL) 2022/2023 sebagai persediaan menghadapi banjir seluruh negara.

Timbalan Ketua Pengarah Bahagian Pelaksanaan (Operasi) Agensi Pengurusan Bencana Negara (NADMA) Meor Ismail Meor Akim berkata daripada jumlah itu sebanyak RM8 juta diperuntukan bagi Jawatankuasa Pengurusan Bencana Negeri (JPBN) kepada 160 daerah.

“Hampir RM2.6 juta pula diperuntukan bagi kerja-kerja penyelengaraan dan penambahbaikan Fasa 1 untuk pusat pemindahan sementara (PPS) di seluruh negara,” katanya kepada pemberita selepas menghadiri Majlis Penutup Bengkel Pengurusan Bencana Pusat Kawalan Operasi Bencana (PKOB) dan Pusat Kawalan Tempat Kejadian (PKTK) Zon Timur 2022, di sini hari ini.

Turut hadir Ketua Polis Pahang Datuk Seri Ramli Mohamed Yoosuf, Ketua Polis Terengganu Datuk Rohaimi Md Isa dan Pemangku Ketua Polis Kelantan Datuk Muhamad Zaki Harun.

Mengulas lanjut, Meor Ismail berkata sebanyak 320 bot fiber enjin dan jaket keselamatan disalurkan untuk pemeriksaan komuniti sepanjang MTL berlaku dengan jumlah peruntukan bernilai RM4.8 juta.

“Untuk persediaan banjir kali ini, kita juga telah menambah baik logistik sedia ada dan beberapa program bersama agensi dan komuniti terlibat bagi memastikan pengurusan banjir dapat dilaksanakan dengan baik,” katanya.


INSWA kekalkan tradisi makan beradab

DUYONG 10 Mei – Institut Warisan Melaka (INSWA) mengekalkan tradisi makan secara beradab seperti zaman dahulu menerusi penganjuran rumah terbukanya di Balai Adat Perkampungan Hang Tuah, hari ini.

Pengurus Besarnya, Abdul Malek Bador berkata, ia sekali gus menjadikan INSWA agensi Kerajaan Negeri yang pertama mewujudkan tradisi itu pada majlis Rumah Terbuka Hari Raya Aidilfitri tahun ini.

“Biasanya kita lihat rumah terbuka duduk atas kerusi semua, tetapi kita mahu wujudkan kelainan dengan membawa semua jemputan ke Balai Adat ini untuk menjamu selera sambil bersila.

“Kali ini kita buat kelainan untuk memperkenalkan kepada umum bahawa rumah adat ini adalah satu warisan Negeri Melaka yang perlu diketengahkan yang mana masih wujudnya adat-adat di negeri ini.

“Saya lihat hari ini masih ramai tetamu datang mengekalkan tradisi seperti dahulu dengan mengenakan pakaian tradisional, memakai tanjak dan sebagainya,” katanya kepada Melaka Hari Ini ketika ditemui pada Rumah Terbuka Hari Raya Aidilfitri INSWA di Perkampungan Hang Tuah, di sini, hari ini.

“Baru-baru ini kita mengadakan lawatan ke Wilayah Yala, Thailand untuk memperkenalkan budaya Melaka khususnya dari segi muzik dan tarian yang terkenal di Melaka.

“Alhamdulillah maklum balas diterima daripada mereka sangat baik, rata-rata tertarik dengan Dondang Sayang yang kita persembahkan kepada mereka, insya-Allah Julai ini kita akan ke Rom (Itali) dan Switzerland untuk program yang sama.

“Budaya kita sebenarnya lebih kurang macam negara lain, cuma bezanya kita ada muzik warisan yang mempunyai pantun serta makna tersirat di dalam lagu-lagu tradisional,” katanya.


Pentas Kemuncak Sanggar Berbalas Pantun 24 Dis ini

AYER KEROH 21 Dis – Jabatan Kebudayaan dan Kesenian Negara (JKKN) Melaka akan mengadakan Majlis Pentas Kemuncak Sanggar Berbalas Pantun dan Pelancaran Buku Pantun Warisan Merentas Zaman 24 Dis ini.

Majlis yang diadakan di Auditorium Panggung Seri Kompleks JKKN Melaka itu merupakan anjuran bersama Kementerian Pelancongan, Seni dan Budaya Malaysia (MOTAC) menerusi Persatuan Penulis Negeri Melaka (PENAMA) dengan sokongan Yayasan Hasanah.

Pengarah JKKN Melaka, Ezlina Alias berkata pentas itu sebahagian daripada Program ArtFas di bawah Yayasan Hasanah yang menggunakan konsep mentor-mentee hasil Projek Bimbingan Penukilan Pantun.

“Hasil projek bimbingan itu telah berjaya menghasilkan 1,040 rangkap pantun dari lima pasukan pantun dengan disertai lebih 50 pemantun atas talian sejak Okt lalu dan dibimbing lima mentor.

“Antara kelainan yang diselitkan dalam program ini ialah Acara Sanggar Kemuncak Berbalas Pantun yang bukan saja dalam kalangan peserta terpilih, malah para penonton turut dibolehkan untuk menjawab soalan pantun yang dijual jurupantun dalam bentuk teatrikal,” katanya dalam satu kenyataan hari ini.

Ujarnya, program itu juga sebahagian daripada sambutan ulang tahun pertama pengiktirafan pantun sebagai Warisan Tidak Ketara Dunia oleh UNESCO pada 17 Dis 2020 yang lalu.

“Manakala Persatuan Penulis Negeri Melaka (PENAMA) merupakan satu-satunya badan seni budaya bukan kerajaan di Melaka serta di seluruh negara dalam kategori kesusasteraan yang berjaya mendapatkan geran dari Yayasan Hasanah untuk projek ini.


COVID-19: Hishammuddin jalani rawatan di Hospital Angkatan Tentera Tuanku Mizan

Hishammuddin menerusi ciapan di Twitter hari ini memaklumkan walaupun beliau mengalami gejala akibat jangkitan itu, kesihatannya berada dalam keadaan yang baik.

“Saya terima banyak mesej ucapan dan doa sejak semalam. Saya mohon maaf tidak dapat balas semuanya. Namun bagi pihak ahli keluarga, saya amat menghargai dan berterima kasih kepada semua pihak yang ambil berat dan doakan kesembuhan saya. Semoga dimakbulkan Allah SWT. insya-Allah,” katanya.

Pejabat Menteri Kanan Pertahanan dalam kenyataan semalam memaklumkan Hishammuddin yang telah menerima dos penggalak disahkan positif COVID-19, sedang menjalani tempoh kuarantin yang ditetapkan Kementerian Kesihatan (KKM).


Akaun pendeposit TH culas bayar nafkah dicadang dibekukan

PUTRAJAYA, 25 Mac – Akaun pendeposit Tabung Haji (TH) yang culas membayar tuntutan nafkah kepada bekas isteri dan anak-anak dicadang dibekukan.

Ketua Hakim Syarie Datuk Dr Mohd Na’im Mokhtar berkata langkah itu bertujuan memastikan setiap pendeposit yang merupakan bakal jemaah haji bebas daripada sebarang hutang terutama hutang tuntutan nafkah.

Beliau berkata Jabatan Kehakiman Syariah Malaysia (JKSM) akan mengadakan pertemuan dengan Lembaga Tabung Haji minggu depan bagi membincangkan keperluan membekukan akaun pendeposit yang culas membayar tuntutan nafkah itu.

“Mereka ini (pendeposit) perlu lunaskan hutang nafkah sebelum menunaikan rukun Islam kelima. Cara ini dapat bantu bekas suami yang zalim (tidak bayar nafkah) agar bebas hutang, lagi-lagi melibatkan hutang dengan orang terdekat (bekas isteri dan anak-anak).

“Kita ingin pastikan mereka tunai ibadah haji sebagai seorang hamba Allah yang bebas hutang,” katanya pada sidang media berhubung isu hiwalah (pemindahan hutang) dan perintah nafkah bersama pembubaran perkahwinan di sini hari ini.

Mohd Na’im berkata cadangan itu merupakan tindakan susulan daripada pengumuman kerajaan berhubung pembekuan akaun bank melibatkan kes culas membayar tuntutan nafkah.

Kerajaan sebelum ini mengumumkan pembekuan ke atas akaun bank bekas suami yang ingkar perintah mahkamah untuk membayar nafkah kepada bekas isteri sebagai menghargai dan menjaga kepentingan wanita, khususnya yang diceraikan suami.

“Lepas jumpa TH, akan berjumpa dengan PNB untuk cadang bekukan pegangan saham mana-mana pemegang saham yang culas bayar tuntutan nafkah kepada bekas isteri dan anak-anak,” katanya.


Harga maksimum baharu ayam ambil kira kepentingan semua pihak – Rosol

KUALA BERANG, 26 Jun – Harga maksimum baharu ayam yang akan diumumkan esok telah mengambil kira kepentingan pengguna dan golongan peniaga secara seimbang, kata Timbalan Menteri Perdagangan Dalam Negeri dan Hal Ehwal Pengguna (KPDNHEP) Datuk Rosol Wahid.

“KPDNHEP melalui anggota penguatkuasaannya sentiasa menjalankan pemantauan bagi memastikan keberadaan bekalan dan kestabilan harga ayam di pasaran,” katanya selepas merasmikan Mesyuarat Agung Persatuan Imam Bilal Mukim Cawangan Hulu Terengganu Kali Ke-15, di sini hari ini.

Menurut Rosol pihaknya juga sedang menjalankan siasatan berhubung segelintir penternak, pemborong dan peruncit mengenakan caj tambahan termasuk upah tangkap, upah potong dan kos plastik sehingga membebankan pengguna.

Katanya pihak berkenaan mendakwa terpaksa mengenakan caj tambahan itu bagi memastikan kelangsungan perniagaan disebabkan pelbagai kos lain yang terpaksa ditampung pada masa ini.

Dalam pada itu, Rosol berkata pihaknya juga sedia maklum dengan kekurangan minyak peket satu kilogram (kg) di pasaran dan pihaknya telah memohon kepada Kementerian Kewangan untuk menambah kuota minyak peket tersebut untuk mengatasi masalah berkenaan.

“Sekarang ini kerajaan bekalkan 60,000 tan minyak masak bersubsidi sebulan dan kita minta tambahan lagi 10,000 tan sebulan untuk atasi masalah rakyat.


Teknologi beri nafas baru teater bangsawan

AYER KEROH 12 November – Teknik pengarahan, olahan naskhah dan persembahan diberikan nafas baharu menjadi kekuatan teater bangsawan Tun Mamat dan Puteri Ledang akan dipentaskan selama dua hari pada 25 dan 26 November ini.

“Muzik klasik digubah bagi memastikan teater lebih menarik penuh drama,” katanya pada sidang media teater Tun Mamat dan Puteri Gunung Ledang di Auditorium Tun Sri Lanang Jabatan Kesenian dan Kebudayaan Negara (JKKN) Melaka yang turut dihadiri Pengarah JKKN Melaka, Ezlina Elias.

Menurutnya, sejak 2005 teater itu sudah lima kali dipentaskan di beberapa lokasi seperti Istana Budaya, Kuala Lumpur dan Panggung Bangsawan, Melaka.

“Paling utama kami harap pementasan kali ini dapat menarik minat generasi muda terhadap teater bangsawan, sekali gus tidak ditelan zaman dan pada masa yang sama mencungkil bakat baharu,” katanya.

Tambah Lokman, 90 peratus pelakon adalah muka baharu manakala 10 peratus lagi adalah orang lama seperti Datuk Jalaludin Hassan yang masih dikekalkan.


COVID: 44.4 peratus individu dewasa terima dos penggalak setakat semalam

KUALA LUMPUR, 22 Jan – Seramai 160,310 individu dewasa di Malaysia menerima dos penggalak vaksin COVID-19 semalam, menjadikan jumlah kumulatif dos penggalak diberikan kepada populasi berkenaan sebanyak 10,399,699 atau 44.4 peratus.

Menurut data Kementerian Kesihatan (KKM) menerusi laman COVIDNOW, seramai 22,914,736 individu atau 97.9 peratus daripada populasi dewasa telah lengkap menerima vaksinasi manakala 23,192,052 individu atau 99.1 peratus daripada kumpulan itu menerima sekurang-kurangnya satu dos suntikan vaksin COVID-19.

Bagi remaja berumur 12 hingga 17 tahun, seramai 2,779,564 individu atau 88.3 peratus telah melengkapkan vaksinasi mereka manakala 2,863,594 individu atau 91 peratus telah menerima sekurang-kurangnya satu dos vaksin.

Statistik harian menunjukkan sejumlah 163,942 dos vaksin telah diberikan semalam melibatkan 1,368 dos pertama dan 2,264 dos kedua, menjadikan jumlah kumulatif dos vaksin yang diberikan menerusi Program Imunisasi COVID-19 Kebangsaan (PICK) meningkat kepada 61,946,138 dos.

Sementara itu, menurut portal Github KKM, 16 kematian COVID-19 dilaporkan semalam dengan Selangor merekodkan empat kes, diikuti Sabah dengan tiga kes, masing-masing dua kes di Negeri Sembilan dan Pulau Pinang manakala di Johor, Kedah, Kelantan, Kuala Lumpur serta Perak masing-masing satu kes.- BERNAMA


Rukun Negara tunjang keamanan, kemajuan Malaysia

TIADA siapa dapat menidakkan pegangan hidup rakyat berpaksikan kepada lima prinsip Rukun Negara menjadi tunjang kepada keamanan, kemakmuran dan kemajuan, yang dikecapi Malaysia sehingga ke hari ini.

Tanggal 31 Ogos ini, genap separuh abad atau 50 tahun Rukun Negara dibentuk, selepas peristiwa 13 Mei 1969, dan peranan falsafah negara itu terus mekar sebagai tonggak perpaduan kaum dan keharmonian nasional, di Malaysia.

Bagi menyemarakkan nilai perpaduan dan penghayatan rakyat terhadap prinsip dan falsafah negara itu, Khamis ini (9 Julai), akan dilancarkan sambutan ulang tahun Jubli Emas pembentukan Rukun Negara sebagai pemacu peribadi murni rakyat, bagi membawa Malaysia terus gemilang pada tahun-tahun mendatang.

Sambutan itu juga bersempena dengan sambutan Hari Kebangsaan dan Hari Malaysia 2020, yang menjadi acara tahunan, bagi memperingati tarikh kemerdekaan negara dan penubuhan Malaysia.

Ini juga menjadi usaha berterusan bagi menyuburkan semangat dan jiwa seluruh rakyat Malaysia, yang sudah melalui pelbagai cabaran, onak dan duri, sejak Rukun Negara diisytiharkan pada 31 Ogos 1970.

Lima prinsip terkandung dalam Rukun Negara adalah Kepercayaan Kepada Tuhan; Kesetiaan Kepada Raja dan Negara; Keluhuran Perlembagaan; Kedaulatan Undang-Undang; serta Kesopanan dan Kesusilaan.

Ia menjadi asas yang perlu diikat kemas, bagi memastikan rakyat sentiasa menerima dan memahami kepelbagaian kaum, agama dan kepercayaan, yang terdapat di negara ini sebagai satu keistimewaan dan keunikan, yang perlu dipertahankan.

Terutama pada masa kini, apabila negara sedang berhadapan dengan pandemik COVID-19, dengan kelembapan ekonomi dunia, menyebabkan negara berhadapan dengan cabaran lebih getir.

Situasi itu, memerlukan masyarakat agar sentiasa patuh dan berpegang kepada prinsip-prinsip yang terkandung dalam Rukun Negara, bagi memastikan Malaysia terus dapat dibangunkan dengan semangat perpaduan dan kerukunan sebagai rakyat Malaysia.

Pada hakikatnya, asas utama wujudnya Rukun Negara adalah, untuk memperkukuh dan mengembalikan perpaduan kaum susulan peristiwa 13 Mei 1969, dan falsafah itu tidak boleh diketepikan, sebaliknya perlu terus diteliti dan dihayati sepenuhnya, oleh seluruh rakyat Malaysia.

Walaupun asas integrasi bukan asimilasi yang diamalkan di negara ini, dikatakan punca perpaduan tidak kukuh, namun jika setiap daripada kita berpegang teguh kepada prinsip Rukun Negara, perpecahan itu dapat dielakkan.

Buktinya, selepas diwujudkan Rukun Negara berikutan peristiwa pahit itu, negara masih berada dalam keadaan aman dan setiap pergeseran yang berlaku, dilenturkan dengan semangat Rukun Negara, menurut Pengarah Pengasas Institut Kajian Etnik (KITA) Universiti Kebangsaan Malaysia (UKM) Prof Ulung Datuk Dr Shamsul Amri Baharuddin.

Mengambil semangat itu, pelancaran ulang tahun Rukun Negara ke-50, yang dianjurkan dengan kerjasama Kementerian Komunikasi dan Multimedia serta Kementerian Perpaduan Negara, itu akan diisi dengan pelbagai program menarik, bagi mengajak orang ramai untuk turut serta menghayati prinsip dan falsafah tersebut.

Pada majlis pelancaran itu, perdana menteri dijangka turut melancarkan logo sambutan 50 tahun Rukun Negara. Selain itu setem khas bertemakan “Lima Puluh Tahun” sempena sambutan ulang tahun ke-50 Rukun Negara, juga akan dilancarkan.

Kemeriahan sambutan ini tidak akan memberi makna, jika rakyat tidak meletakkan Rukun Negara sebagai satu panduan sebaiknya, dan bukan sekadar dihafal di bibir sahaja.


Boleh rentas negeri mulai esok di seluruh negara- PM

KUALA LUMPUR 10 Okt. Mulai esok kerajaan bersetuju membenarkan aktiviti rentas negeri bagi individu lengkap divaksin tanpa perlu memohon kebenaran daripada Polis Diraja Malaysia (PDRM).

Mengumumkan kebenaran itu, Perdana Menteri Datuk Seri Ismail Sabri Yaakob berkata, keputusan dibuat mengambil kira data Kementerian Kesihatan (KKM) mengenai kadar vaksinasi populasi dewasa di negara ini mencapai 90 peratus.

“Kerajaan bersetuju memberi kebenaran untuk Keluarga Malaysia yang sudah menerima vaksinasi lengkap untuk melakukan pergerakan rentas negeri tanpa perlu memohon kebenaran daripada polis bermula esok.

“Dengan keputusan ini, Keluarga Malaysia bebas melakukan pergerakan seperti balik kampung untuk berjumpa ibu bapa yang telah lama berpisah, melancong, dan sebagainya,” katanya pada sidang media khas hari ini.

Perdana Menteri berkata, bagaimanapun kebenaran pergerakan rentas negeri itu tidak terpakai ke atas kawasan atau lokaliti yang diisytiharkan Perintah Kawalan Pergerakan Diperketatkan (PKPD).

Menurutnya, kerajaan juga bersetuju membenarkan rakyat Malaysia lengkap divaksin melakukan perjalanan ke luar negara tanpa melalui #MyTravelPass Jabatan Imigresen Malaysia (JIM) mulai esok.

“Keputusan pemansuhan ini antaranya untuk menghubungkan ahli keluarga dan pasangan yang terpisah, rakyat Malaysia yang ke luar negara bagi tujuan bekerja dan mereka yang menjalankan urusan perniagaan,” katanya.


Solat hajat untuk Palestin serentak esok

PUTRAJAYA 16 Mei – Jabatan Kemajuan Islam Malaysia (JAKIM) menyarankan pihak berkuasa agama negeri di seluruh negara menganjurkan solat hajat di masjid dan surau bagi mendoakan keselamatan rakyat Palestin.

Ketua Pengarahnya, Datuk Abdul Aziz Jusoh, berkata solat hajat itu bagi menyahut titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang menyeru umat Islam di Malaysia menunaikannya bagi mendoakan umat Islam di negara itu.

Katanya, JAKIM akan memanjangkan cadangan itu serta memohon kerjasama Majlis Agama Islam dan Jabatan Agama Islam setiap negeri untuk bersama-sama menyahut saranan berkenaan dengan pematuhan prosedur operasi standard (SOP) sedia ada.

Katanya, solat hajat khusus untukPalestin akan diadakan di tiga masjid utama, iaitu Masjid Negara di Kuala Lumpur serta Masjid Putra dan Masjid Tuanku Mizan Zainal Abidin di Putrajaya secara serentak selepas solat Maghrib malam esok.

“JAKIM mengajak seluruh lapisan masyarakat untuk menzahirkan solidariti terhadap Palestin dan menyokong usaha-usaha yang dilakukan oleh semua pihak dalam membantu negara berkenaan,” katanya dalam satu kenyataan, hari ini.

Sejak serangan yang berlaku pada penghujung Ramadan itu, dilaporkan seramai 126 penduduk Palestin, termasuk 31 kanak-kanak terbunuh, manakala lebih 920 cedera.